qundao/data-zh-poetry huggingface dataset:
西台雨后行田
作者：屈大均
朝代：清
体裁：古风

蒙茏黄木洲，汎滥扶胥汇。池台俯闾井，耕钓存风概。濒海多涂泥，芳沃罕灌溉。春雨上膏滋，冬潮咸气退。烧盐有馀秆，垦土无留块。曰我沮溺人，耕惭微禄代。宁须富粳稻，但欲除污莱。始晴命夫男，露田行不怠。汩汩引泉脉，苍苍悦山黛。虹生黄晕中，日出阴霞内。土坼百卉惊，基崩众流溃。殷勤语我农，旨否尝不逮。滂沱趣导渠，湍激宜安碓。在彼牛力偿，在此锄功贷。苗壮须附根，草肥或留菜。平生究水利，斥卤亦所爱。尽力志沟洫，开荒喜草昧。王道始力田，子职期秉耒。踟蹰盻有年，勤动终无悔。
西园
作者：屈大均
朝代：清

茨菰菱叶外，茭笋藕根边。乳结三冬米，泥耕十里莲。白通江水活，肥出土膏鲜。老圃多居此，横塘不种田。三城为圃地，十里养塘家。秋灶香莲叶，春盘辣芥花。榕连龙眼暗，柳倚木棉斜。一路多兰若，疏钟散海霞。摘莲当五月，莲外蕹田浮。菜向西园贩，花从白庙收。红菱双角早，赤糯一边秋。生计场师好，于陵与我谋。地近西禅寺，芙蓉映酒帘。藕多成白粉，叶每裹黄黏。菱角怜长嫩，离支恨太甜。野人持素馔，留客坐茅檐。
西园
作者：屈大均
朝代：清

西田春夏土膏多，一岁栽蔬一岁禾。安得农桑来此地，更租塘水种菱荷。茨菰冬种夏芙蕖，茭白菱红卖有馀。玉溆金塘连十里，鱼花多放当园蔬。瓜菜西园最有名，芳华苑外野田平。菱香藕脆家家有，粳稻花吹暑气清。斜阳十里尽钟声，兰若相连直接城。农圃有僧能食力，露葵香处笑逢迎。西禅古寺枕龟峰，东接浮丘暮霭重。少小撒金仙巷住，先人精舍傍芙蓉。
西园·其一
作者：屈大均
朝代：清
体裁：五言律诗

茨菰菱叶外，茭笋藕根边。乳结三冬米，泥耕十里莲。白通江水活，肥出土膏鲜。老圃多居此，横塘不种田。
西园·其一
作者：屈大均
朝代：清
体裁：七言绝句

西田春夏土膏多，一岁栽蔬一岁禾。安得农桑来此地，更租塘水种菱荷。
西园·其三
作者：屈大均
朝代：清
体裁：五言律诗

摘莲当五月，莲外蕹田浮。菜向西园贩，花从白庙收。红菱双角早，赤糯一边秋。生计场师好，于陵与我谋。
西园·其三
作者：屈大均
朝代：清
体裁：七言绝句

瓜菜西园最有名，芳华苑外野田平。菱香藕脆家家有，粳稻花吹暑气清。
西园·其二
作者：屈大均
朝代：清
体裁：五言律诗

三城为圃地，十里养塘家。秋灶香莲叶，春盘辣芥花。榕连龙眼暗，柳倚木棉斜。一路多兰若，疏钟散海霞。
西园·其二
作者：屈大均
朝代：清
体裁：七言绝句

茨菰冬种夏芙蕖，茭白菱红卖有馀。玉溆金塘连十里，鱼花多放当园蔬。
西园·其五
作者：屈大均
朝代：清
体裁：七言绝句

西禅古寺枕龟峰，东接浮丘暮霭重。少小撒金仙巷住，先人精舍傍芙蓉。
西园·其四
作者：屈大均
朝代：清
体裁：五言律诗

地近西禅寺，芙蓉映酒帘。藕多成白粉，叶每裹黄黏。菱角怜长嫩，离支恨太甜。野人持素馔，留客坐茅檐。
西园·其四
作者：屈大均
朝代：清
体裁：七言绝句

斜阳十里尽钟声，兰若相连直接城。农圃有僧能食力，露葵香处笑逢迎。
西安别沈太史
作者：屈大均
朝代：清
体裁：五言排律

北斗秦城直，南山汉阙连。龙兴三户日，虎视八州天。往事浮云里，遗基蔓草边。二南王道荡，四塞地形偏。设险资豺虎，居中忆涧瀍。深仁垂百世，大义劫千年。吊古心空怆，逢君赋遂传。焦桐频并瑟，老骥漫当鞭。霹雳中郎侧，飞扬伯乐前。交情忘出处，世态苦推迁。吾道宜贫贱，斯人亦市廛。君公牛自侩，叔夜凤难骞。爱尔南邦杰，今时太史贤。石渠昭著作，梁苑荷陶甄。雨膏曾分陜，谋猷迥济川。青云虽奋发，白屋更周旋。玉笛胡床弄，襜帷大道褰。右军神旷旷，洗马兴翩翩。捉麈惊河汉，挥毫惨雾烟。草书团扇重，误点画屏妍。恢廓承家学，精微在砚田。而翁垂素业，当世奉韦编。经术尊刘向，词华老伏虔。明堂遗太玉，清庙舍朱弦。金石商歌出，兰蘅楚佩鲜。乡人修俎豆，弟子典牲牷。大厦崇堂构，名山肃几筵。孝思谁不匮，善述汝无愆。台辅寅恭后，人伦表帅先。举觞称雅颂，把臂向林泉。别绪章台结，离忧易水悬。出关歌不已，折柳意凄然。白马东之代，黄金北赴燕。灞桥分手处，相望在贞坚。
西山口攒宫三首
作者：屈大均
朝代：清

哀痛千秋血诏传，遗臣何以报皇天。山河万里留东澳，兵甲三朝丧朔边。竟使单于封马鬣，可堪尝侍握龙渊。酬恩自矢惟沟壑，化作啼乌玉树前。乾坤此变恨无穷，雨雪凄凄葬梓宫。血洒海棠中使见，神归天穴贵妃同。真孤仓卒人难托，微服艰难路不通。隧道有谁陈麦饭，年年杜宇哭春风。银山铁壁接云中，可惜龙盘万里雄。三辅莫遮回纥马，九门谁撤羽林戎。心伤玉匣蛟龙少，泪洒煤山草木红。此日六军犹缟素，报仇应解奋秦弓。
西山口攒宫三首·其一
作者：屈大均
朝代：清
体裁：七言律诗

哀痛千秋血诏传，遗臣何以报皇天。山河万里留东澳，兵甲三朝丧朔边。竟使单于封马鬣，可堪尝侍握龙渊。酬恩自矢惟沟壑，化作啼乌玉树前。
西山口攒宫三首·其三
作者：屈大均
朝代：清
体裁：七言律诗

银山铁壁接云中，可惜龙盘万里雄。三辅莫遮回纥马，九门谁撤羽林戎。心伤玉匣蛟龙少，泪洒煤山草木红。此日六军犹缟素，报仇应解奋秦弓。
西山口攒宫三首·其二
作者：屈大均
朝代：清
体裁：七言律诗

乾坤此变恨无穷，雨雪凄凄葬梓宫。血洒海棠中使见，神归天穴贵妃同。真孤仓卒人难托，微服艰难路不通。隧道有谁陈麦饭，年年杜宇哭春风。
西岳祠
作者：屈大均
朝代：清
体裁：五言律诗

地引黄河带，天垂太华旒。威灵扬白帝，肃杀散高秋。钟鼓存仙殿，云霞拜岳楼。凭将巨灵掌，万古荡皇州。
西峰下窥水帘洞作
作者：屈大均
朝代：清
体裁：古风

玉井潜流为瀑布，诸峰喷薄如烟雨。天风吹断水晶帘，似见投壶诸玉嫭。河汉纵横难为梁，欲度不度愁参商。石髓金精不我与，银台玉室徒相望。山鬼幽篁悲昼晦，美人其雨怨朝阳，行歌散发且徜徉。
西峰访范复庵不值留赠
作者：屈大均
朝代：清
体裁：古风

横天一壁惊无路，频骑夹岭空中度。栈边万壑沉青冥，桥下千峰出烟雾。我从玉井得真源，明星玉女招不顾。直向西峰攀所思，楼压莲花花倒垂。三闾披发同山鬼，四皓疗饥有紫芝。咫尺白云寻不见，先朝耆旧君堪恋。无悲帝座隔层城，自有天门通一箭。
西来
作者：屈大均
朝代：清
体裁：七言律诗

西来天险自昆崙，登岳方知白帝尊。岂有巨灵开太华，繇来神禹凿龙门。潼关战后金汤尽，蒲阪秋来杀气昏。愁绝两河诸父老，岁时空礼督师魂。
西樵
作者：屈大均
朝代：清
体裁：五言律诗

几处飞崖断，因松作一桥。风多长化水，雨小亦生潮。垂钓来红女，牵舟上紫霄。年年茶笋候，人竞入西樵。
西樵与客赊酤口占
作者：屈大均
朝代：清
体裁：五言绝句

贳酒白云西，相将玉手携。无钱吾自分，门有泻钱溪。
西樵作
作者：屈大均
朝代：清

峰峰皆内向，真似未开花。一水二三里，沿洄上紫霞。林泉多鹿迹，岩壑半人家。瀑布条条好，风吹总不斜。瀑花飞四壁，一半入空冥。时似白云起，氤氲满翠屏。影长风易断，声急雨难零。下有流杯石，莓苔太古青。多雨天湖决，鱼飞下碧峰。船浮山口石，罾挂市门松。瀑布添无数，梅花积几重。行行溪路暝，催客一声钟。绝顶人皆住，茶田满一山。牛羊云外冷，妇子雨中閒。木末潮痕湿，花多石色斑。峰峰可垂钓，未拟棹歌还。断峡开青玉，飞泉挂白虹。光摇千尺雪，声乱一天风。卧石麑衣冷，披苔鸟篆通。茶人半红粉，掩映翠林中。
西樵作·其一
作者：屈大均
朝代：清
体裁：五言律诗

峰峰皆内向，真似未开花。一水二三里，沿洄上紫霞。林泉多鹿迹，岩壑半人家。瀑布条条好，风吹总不斜。
西樵作·其三
作者：屈大均
朝代：清
体裁：五言律诗

多雨天湖决，鱼飞下碧峰。船浮山口石，罾挂市门松。瀑布添无数，梅花积几重。行行溪路暝，催客一声钟。
西樵作·其二
作者：屈大均
朝代：清
体裁：五言律诗

瀑花飞四壁，一半入空冥。时似白云起，氤氲满翠屏。影长风易断，声急雨难零。下有流杯石，莓苔太古青。
西樵作·其五
作者：屈大均
朝代：清
体裁：五言律诗

断峡开青玉，飞泉挂白虹。光摇千尺雪，声乱一天风。卧石麑衣冷，披苔鸟篆通。茶人半红粉，掩映翠林中。
西樵作·其四
作者：屈大均
朝代：清
体裁：五言律诗

绝顶人皆住，茶田满一山。牛羊云外冷，妇子雨中閒。木末潮痕湿，花多石色斑。峰峰可垂钓，未拟棹歌还。
西樵大雨同雪公往碧玉洞观瀑布
作者：屈大均
朝代：清
体裁：五言律诗

骤雨惊林壑，开门落叶纷。遥知东瀑布，澎湃下重云。破壁虹蜺出，随风珠玉分。萝衣沾湿尽，援引赖夫君。
西樵山中作
作者：屈大均
朝代：清

古木飞泉万井中，茶人多戴杜鹃红。歌声真似莺声好，一路风吹听不穷。家家洗药有流泉，山上人耕尽茗田。妇女不知春色好，桃花一任落溪边。
西樵山中作·其一
作者：屈大均
朝代：清
体裁：七言绝句

古木飞泉万井中，茶人多戴杜鹃红。歌声真似莺声好，一路风吹听不穷。
西樵山中作·其二
作者：屈大均
朝代：清
体裁：七言绝句

家家洗药有流泉，山上人耕尽茗田。妇女不知春色好，桃花一任落溪边。
西樵歌
作者：屈大均
朝代：清
体裁：古风

西樵山，何耸峙。峨眉之孙，罗浮之子。霞城乳窦碧玲珑，千尺珠帘挂秋水。仙阙遥开白日边，人家尽在桃花里。我寻羽客到锦岩，盘旋磴道上松杉。月明一啸惊鸾鹤，飞入青冥瀑布南。
西樵湖棹歌追和湛文简公
作者：屈大均
朝代：清

二十三泉一半飞，飞为大小水帘肥。湖中尽是飞泉水，曲曲随舟上翠微。东北湖头接白云，东南湖尾大江分。诸峰不在烟波外，七十芙蓉总与君。芙蓉一朵一飞泉，流作湖波荡碧天。十八花湾行不尽，江风吹上瀑花边。
西樵湖棹歌追和湛文简公·其一
作者：屈大均
朝代：清
体裁：七言绝句

二十三泉一半飞，飞为大小水帘肥。湖中尽是飞泉水，曲曲随舟上翠微。
西樵湖棹歌追和湛文简公·其三
作者：屈大均
朝代：清
体裁：七言绝句

芙蓉一朵一飞泉，流作湖波荡碧天。十八花湾行不尽，江风吹上瀑花边。
西樵湖棹歌追和湛文简公·其二
作者：屈大均
朝代：清
体裁：七言绝句

东北湖头接白云，东南湖尾大江分。诸峰不在烟波外，七十芙蓉总与君。
西樵秋夜赠剑公
作者：屈大均
朝代：清

寒松千尺馀，月过草堂虚。野鹤和清啸，山风吹素书。昔予梦天姥，与子控鸾车。缥缈青霄外，群仙把玉裾。美人善长啸，声与凤凰同。百尺瑶台上，千峰秋月中。麻姑停玉笛，白鹤下寒空。奋袂将仙去，云间谒紫宫。
西樵秋夜赠剑公·其一
作者：屈大均
朝代：清
体裁：五言律诗

寒松千尺馀，月过草堂虚。野鹤和清啸，山风吹素书。昔予梦天姥，与子控鸾车。缥缈青霄外，群仙把玉裾。
西樵秋夜赠剑公·其二
作者：屈大均
朝代：清
体裁：五言律诗

美人善长啸，声与凤凰同。百尺瑶台上，千峰秋月中。麻姑停玉笛，白鹤下寒空。奋袂将仙去，云间谒紫宫。
西洋菊
作者：屈大均
朝代：清
体裁：五言绝句

枝枝花上花，莲菊互相变。惟见西洋人，朝朝海头见。
西洋郭丈赠我珊瑚笔架赋此答之
作者：屈大均
朝代：清

何年沉铁网，海底得枝枝。以此为钩好，偏于挂镜宜。亲劳如意击，重向玉台贻。才愧徐陵甚，难为架笔时。分来烽火柏，持作笔床先。小架宜斑管，长书得锦笺。归凭纤手润，益使大红鲜。未有琼瑶报，殷勤奏短篇。
西洋郭丈赠我珊瑚笔架赋此答之·其一
作者：屈大均
朝代：清
体裁：五言律诗

何年沉铁网，海底得枝枝。以此为钩好，偏于挂镜宜。亲劳如意击，重向玉台贻。才愧徐陵甚，难为架笔时。
西洋郭丈赠我珊瑚笔架赋此答之·其二
作者：屈大均
朝代：清
体裁：五言律诗

分来烽火柏，持作笔床先。小架宜斑管，长书得锦笺。归凭纤手润，益使大红鲜。未有琼瑶报，殷勤奏短篇。
西湖曲
作者：屈大均
朝代：清
体裁：七言绝句

君似南高妾北高，两峰相望梦魂劳。兰桡欲渡风吹转，身在莲中立不牢。
西湖月 六月十六夕惠州王太守邀泛西湖之作 二首
作者：屈大均
朝代：清

炎天向夕偏凉，爱皓月仍圆，流光如笑。画船轻漾，蛮童缓按，十番儿小。使君频有赋，尽曲水、风流吟共啸。更布簟、犀带桥边，弄遍紫荷红蓼。生憎一带山眉，染玉女青螺，影连浮峤。洞天为主，三千夭凤，奈他仙爪。神仙多散吏，恨白玉真人招未早。怎当得、西子钱唐，更劳芳棹。纤云蹙损金波，卷一片秋光，全归明镜。数声归笛，栖禽欲起，乱翻林影。弄珠人有约，待七夕、浮灯穿菜荇。便万朵、分与渔舟，看取逐流谁定。知他几处西湖，有此地才华，主宾相称。右军颜好，凝脂点漆，白头交映。文心吾亦似，觉老去、雕龙今不竞。愿良会、岁岁欢娱，饱闻高咏。
西湖月 六月十六夕惠州王太守邀泛西湖之作 其一 二首
作者：屈大均
朝代：清
体裁：词

炎天向夕偏凉，爱皓月仍圆，流光如笑。画船轻漾，蛮童缓按，十番儿小。使君频有赋，尽曲水、风流吟共啸。更布簟、犀带桥边，弄遍紫荷红蓼。生憎一带山眉，染玉女青螺，影连浮峤。洞天为主，三千夭凤，奈他仙爪。神仙多散吏，恨白玉真人招未早。怎当得、西子钱唐，更劳芳棹。
西湖月·其二
作者：屈大均
朝代：清
体裁：词

纤云蹙损金波，卷一片秋光，全归明镜。数声归笛，栖禽欲起，乱翻林影。弄珠人有约，待七夕、浮灯穿菜荇。便万朵、分与渔舟，看取逐流谁定。知他几处西湖，有此地才华，主宾相称。右军颜好，凝脂点漆，白头交映。文心吾亦似，觉老去、雕龙今不竞。愿良会、岁岁欢娱，饱闻高咏。
西溪访钱炼师
作者：屈大均
朝代：清
体裁：五言律诗

不尽西溪路，渔舟入翠微。青山花里出，白鹭镜中飞。风过闻朝磬，云开见羽衣。丹砂如可鍊，吾亦玉清归。
西苑
作者：屈大均
朝代：清
体裁：五言律诗

芳湖荷芰满，旧映洗妆楼。夜月迷辽后，秋风失御舟。管弦无盛事，花草有深愁。落尽行人泪，兴亡总一丘。
西蜀费锡璜数枉书来自称私淑弟子赋以答之
作者：屈大均
朝代：清

诗歌岂敢作人师，私淑如君乃不疑。风雅只今谁丽则，不才多祖楚骚辞。古诗源向汉京寻，十九情同三百深。唱叹泠然清庙瑟，朱弦疏越有遗音。少陵家学本昭明，文选教儿最老成。君向八朝中取法，休裁伪体逐时名。开元大历十馀公，总在高才变化中。谁复光芒真万丈，谪仙犹让浣花翁。
西蜀费锡璜数枉书来自称私淑弟子赋以答之·其一
作者：屈大均
朝代：清
体裁：七言绝句

诗歌岂敢作人师，私淑如君乃不疑。风雅只今谁丽则，不才多祖楚骚辞。
西蜀费锡璜数枉书来自称私淑弟子赋以答之·其三
作者：屈大均
朝代：清
体裁：七言绝句

少陵家学本昭明，文选教儿最老成。君向八朝中取法，休裁伪体逐时名。
西蜀费锡璜数枉书来自称私淑弟子赋以答之·其二
作者：屈大均
朝代：清
体裁：七言绝句

古诗源向汉京寻，十九情同三百深。唱叹泠然清庙瑟，朱弦疏越有遗音。
西蜀费锡璜数枉书来自称私淑弟子赋以答之·其四
作者：屈大均
朝代：清
体裁：七言绝句

开元大历十馀公，总在高才变化中。谁复光芒真万丈，谪仙犹让浣花翁。
覆舟山下作
作者：屈大均
朝代：清
体裁：五言律诗

千年龙虎国，怅望一平芜。六代频兴废，中华更有无。大江流王气，遗殿怨栖乌。玉树歌良苦，英雄莫据吴。
覆额
作者：屈大均
朝代：清
体裁：七言绝句

覆额兰云渐欲长，未簪花朵髻先香。芙蓉结子何须早，且为佳人一拒霜。
见初月有怀
作者：屈大均
朝代：清

娟娟初出绛河滨，只见蛾眉不见人。欲寄清光与卿去，风吹不肯落西秦。一半晴光一半阴，相看只在碧天心。盈盈最恨明河水，长为牵牛织女深。
见初月有怀·其一
作者：屈大均
朝代：清
体裁：七言绝句

娟娟初出绛河滨，只见蛾眉不见人。欲寄清光与卿去，风吹不肯落西秦。
见初月有怀·其二
作者：屈大均
朝代：清
体裁：七言绝句

一半晴光一半阴，相看只在碧天心。盈盈最恨明河水，长为牵牛织女深。
见月有怀
作者：屈大均
朝代：清
体裁：五言律诗

知尔城南妇，愁心欲寄难。故将楼上镜，悬与藁砧看。影逐天风远，光含白露寒。何人见蟾兔，尚忍事征鞍。
观云公所绘听松图为叶平仲作
作者：屈大均
朝代：清
体裁：古风

黄山之松天下无，云公写入洞庭图。松声捲起瀑泉水，散作天风落五湖。洞庭东西二峰好，玉柱金庭栖绮皓。当年缥缈莫釐间，我亦行携石公姥。叶子幽居偃盖阴，身如菟丝缠松林。兴公斋前已楚楚，华阳楼外还森森。拂地参差多麈尾，无生日说如流水。声飞天外不因风，千里萧骚犹在耳。云公最善绘寒声，声自空生亦有情。嘲嘈忽似苏门啸，谐会琴音满太清。
观彭子与苏子别有作
作者：屈大均
朝代：清

珠水今春柳叶迟，因君不忍吐长丝。将归一曲尊前唱，黄鸟无声为别离。山木歌残不自持，情深重使越人悲。天南自此多连理，细叶榕阴满水湄。
观彭子与苏子别有作·其一
作者：屈大均
朝代：清
体裁：七言绝句

珠水今春柳叶迟，因君不忍吐长丝。将归一曲尊前唱，黄鸟无声为别离。
观彭子与苏子别有作·其二
作者：屈大均
朝代：清
体裁：七言绝句

山木歌残不自持，情深重使越人悲。天南自此多连理，细叶榕阴满水湄。
观海
作者：屈大均
朝代：清

始知元气大，为水竟包天。一片洋船落，微茫在暮烟。有天皆化水，无月不生潮。万里长堤外，波涛极沃焦。日出当中夜，红轮十丈馀。海波烧尽赤，掩映是扶胥。
观海·其一
作者：屈大均
朝代：清
体裁：五言绝句

始知元气大，为水竟包天。一片洋船落，微茫在暮烟。
观海·其三
作者：屈大均
朝代：清
体裁：五言绝句

日出当中夜，红轮十丈馀。海波烧尽赤，掩映是扶胥。
观海·其二
作者：屈大均
朝代：清
体裁：五言绝句

有天皆化水，无月不生潮。万里长堤外，波涛极沃焦。
观瀑
作者：屈大均
朝代：清
体裁：五言绝句

白昼泉濛濛，乍看若烟雾。风吹忽倒飞，半挂崖边树。
观神江诸水作
作者：屈大均
朝代：清
体裁：五言律诗

细雨溪流发，声含万壑风。瀑花将落叶，天半洒秋空。往日庐云上，诸峰布水同。玉川三叠雪，更在梦魂中。
观象作
作者：屈大均
朝代：清
体裁：七言绝句

劝汝长星酒一杯，何劳空指白龙堆。乾坤自合归沙漠，日月从教在草莱。
观黄岩瀑布
作者：屈大均
朝代：清
体裁：五言律诗

万仞晴川泻，崩云落紫虚。斜飞金螮蝀，乱雨玉芙蕖。响振寒松外，光生旭日初。天风无远近，吹去湿琴书。
览镜
作者：屈大均
朝代：清
体裁：五言绝句

霜雪欺玄首，秋来见几丝。多惭明镜照，正是始衰时。
觉公善种兰诗以赠之
作者：屈大均
朝代：清
体裁：五言律诗

最善滋兰草，场师总不如。燠寒依月令，肥瘠按花书。出叶那能短，抽茎更不疏。骈枝三五好，美种肯分余。
解佩令
作者：屈大均
朝代：清
体裁：词

芙蓉不好。荼蘼不好。是桃花、桃叶都好。来自秦淮，□似比，流莺娇小。怎消他、一枝袅袅。吴绫裁了。越罗裁了。怕鸳鸯、一对颠倒。刺绣多闲，尽一十二时调笑。写兰葩、未嫌太少。
言从浮峤直抵榆将访剩大师不果赋怀
作者：屈大均
朝代：清
体裁：五言律诗

朔风吹大漠，骖马媚其曹。落月随孤影，飞霜满敝袍。天连金海阔，山拥玉门高。一望慈云远，行行中郁陶。
讯汪子
作者：屈大均
朝代：清
体裁：五言绝句

君在黄山口，桃花十里长。不知溪上水，流得几峰香。
许二烈女
作者：屈大均
朝代：清

双雏随阿母，游戏在芝田。正鼓湘灵瑟，俄惊老上弦。银瓶齐坠井，玉镜不当天。百尺寒浆里，连枝产白莲。雉子斑斑好，同栖春陇傍。一朝矜意气，双翼碎文章。蔡琰何能侠，明妃实不祥。可怜龙塞去，眉黛拂秋霜。
许二烈女·其一
作者：屈大均
朝代：清
体裁：五言律诗

双雏随阿母，游戏在芝田。正鼓湘灵瑟，俄惊老上弦。银瓶齐坠井，玉镜不当天。百尺寒浆里，连枝产白莲。
许二烈女·其二
作者：屈大均
朝代：清
体裁：五言律诗

雉子斑斑好，同栖春陇傍。一朝矜意气，双翼碎文章。蔡琰何能侠，明妃实不祥。可怜龙塞去，眉黛拂秋霜。
设帨
作者：屈大均
朝代：清
体裁：七言律诗

设帨佳辰事已终，年年七日泪含风。香奁百福馀人胜，綵缕千条是汉宫。暮作啼乌栖不暖，朝为行雨梦还空。泉台定识相加苦，沟水东西有日同。
访钱牧斋宗伯芙蓉庄作
作者：屈大均
朝代：清
体裁：五言律诗

四面烟波绕，藏书有一楼。兴亡元老在，文献美人留。桥细穿荷叶，舟轻及素鸥。爱予初命笔，交脊有春秋。
诃林
作者：屈大均
朝代：清

一片虞翻苑，泠泠钟磬音。蒲葵犹有树，诃子接成林。暮影催归鸟，秋声在捣砧。苍苍珠海月，谁识是禅心。佗城兵火后，古寺隐蒿莱。马系菩提树，笳吹般若台。东西增雁翅，咫尺亦龙堆。炊骨当年恨，黄昏鬼哭哀。
诃林
作者：屈大均
朝代：清

虞园虽是古浮图，诃子成林久已无。一片花宫生白草，牛羊争上尉佗都。诃子频婆但有名，菩提不解荫三城。天南尚有真蛟蜃，玉殿珠堂俨未倾。
诃林·其一
作者：屈大均
朝代：清
体裁：五言律诗

一片虞翻苑，泠泠钟磬音。蒲葵犹有树，诃子接成林。暮影催归鸟，秋声在捣砧。苍苍珠海月，谁识是禅心。
诃林·其一
作者：屈大均
朝代：清
体裁：七言绝句

虞园虽是古浮图，诃子成林久已无。一片花宫生白草，牛羊争上尉佗都。
诃林·其二
作者：屈大均
朝代：清
体裁：五言律诗

佗城兵火后，古寺隐蒿莱。马系菩提树，笳吹般若台。东西增雁翅，咫尺亦龙堆。炊骨当年恨，黄昏鬼哭哀。
诃林·其二
作者：屈大均
朝代：清
体裁：七言绝句

诃子频婆但有名，菩提不解荫三城。天南尚有真蛟蜃，玉殿珠堂俨未倾。
诃林咏古
作者：屈大均
朝代：清
体裁：古风

萧森诃子林，蒲葵郁相向。榕树与菩提，枝枝似交让。岁久根为干，倒生多怪状。植自萧梁年，半槁神尔王。下有谈经坛，精灵此惝恍。昙摩昔盥钵，泉涌何瀁瀁。海眼虽潜通，洋溢非潮涨。三酌有馀甘，欲持作春酿。南汉迹未湮，有无在沧漭。塔影摇清漪，鱼戏王亳上。光流若玄珠，盈手可相贶。佛氏多寓言，翻译劳文匠。妙道贵神会，无心即罔象。
诃林雅集
作者：屈大均
朝代：清
体裁：五言律诗

诃子虞翻树，阴含汉代青。千年无啸咏，一日且沉冥。花少因寒食，莺多为玉瓶。东风香浦至，解带挹清泠。
诉衷情
作者：屈大均
朝代：清
体裁：词

为爱腰肢多种柳，拂朱桥。垂绣户。双舞。当妖娆。看煞落花朝。摇摇。流莺花外招。向长条。
诉衷情·小妓
作者：屈大均
朝代：清
体裁：词

开唇只唱月儿高。未熟小樱桃。雏鹰身似琵琶，短短绣花袍。能劝客，白酥醪。绿葡萄。娥眉教画，鸟爪教搔，莫弄檀槽。
诉衷情近·西宁山中
作者：屈大均
朝代：清
体裁：词

野烟霁处，掩映茅茨乍见，家家谁碓舂香，一一山蓝采笋。愁是画眉催起，深浅蛮妆，总把山花衬。山鹕进，最喜徭歌静引。数声林外，啼得春情尽。穿松粉。髻娘扇起，双飞欲射，珠毛谁忍。但抱无端恨。
诸儿
作者：屈大均
朝代：清

只是萦怀抱，贤愚已可知。清贫长在外，教诲未多时。苦竹纤纤笋，寒花袅袅枝。参差催老大，却望长成迟。失学多因懒，非关未得师。父劳难责善，家敝易伤慈。作士无平世，为农及少时。带经锄自可，不日返东菑。
诸儿·其一
作者：屈大均
朝代：清
体裁：五言律诗

只是萦怀抱，贤愚已可知。清贫长在外，教诲未多时。苦竹纤纤笋，寒花袅袅枝。参差催老大，却望长成迟。
诸儿·其二
作者：屈大均
朝代：清
体裁：五言律诗

失学多因懒，非关未得师。父劳难责善，家敝易伤慈。作士无平世，为农及少时。带经锄自可，不日返东菑。
诸公饯予玉河亭子赋别
作者：屈大均
朝代：清
体裁：七言律诗

御沟一片东西水，相送扁舟去五湖。天上若无娥月好，人间谁伴客星孤。但同慈母餐芝草，便是仙人隐玉壶。燕市悲歌今已矣，诸君好自作屠沽。
诸葛
作者：屈大均
朝代：清
体裁：五言律诗

诸葛当年事，依稀似望诸。可怜出师表，不让报燕书。涕泪难为读，功名不可居。英雄天亦妒，未是将谋疏。
读东都赋有作
作者：屈大均
朝代：清
体裁：七言绝句

兰台三赋大文章，此日东都恨未央。更造人伦思建武，重新天命望南阳。
读先祖沧洲处士诗集
作者：屈大均
朝代：清
体裁：五言律诗

八十婴儿慕，如翁世所希。苏耽今化鹤，莱子尚留衣。仁孝传桑梓，文章映少微。无能歌祖德，手泽泪空挥。
读史
作者：屈大均
朝代：清
体裁：五言绝句

可惜纵横客，尊周计莫陈。鲁连如不死，天下岂为秦。
读史
作者：屈大均
朝代：清
体裁：七言绝句

惨淡龙颜向六军，马嵬山下血沾裙。当时何不弃天子，直抱瑶妃入白云。
读史
作者：屈大均
朝代：清
体裁：七言律诗

蚩尤祭后霸图雄，一剑能成赤帝功。龙起不曾阶尺土，人归何必在重瞳。天边星宿朝东井，沛上旌旗捲大风。此日留侯方寂寞，咸阳王气望无穷。
读史答陶苦子
作者：屈大均
朝代：清
体裁：七言律诗

频年踪迹空吴楚，不恨无成又故乡。飞兔谁知天下士，伏龙终遇汉中王。栖迟岂有烟霞疾，梦寐长依日月光。黄菊只今非苦节，年年花发及春阳。
读史记有作
作者：屈大均
朝代：清

六国譬终复，凶威岂得长。人劳虚匕首，天定在辒辌。蛇断真人起，狐鸣戍卒张。楚中多俊杰，最智是张良。天意何为者，三年两彗星。无心在华夏，有力即朝廷。雷雨交虽始，玄黄战未形。白头馀一女，不字守天经。犹存人种在，多难五旬馀。爪发皆神剑，心肝是素书。时来终大任，事去且端居。山色青青好，衰颜愧不如。当年常贳酒，抱颈泣文君。作赋娱红粉，弹琴对绿云。岁添愁脉脉，春使梦纷纷。莫作鸾皇啸，泉台定不闻。
读史记有作·其一
作者：屈大均
朝代：清
体裁：五言律诗

六国譬终复，凶威岂得长。人劳虚匕首，天定在辒辌。蛇断真人起，狐鸣戍卒张。楚中多俊杰，最智是张良。
读史记有作·其三
作者：屈大均
朝代：清
体裁：五言律诗

犹存人种在，多难五旬馀。爪发皆神剑，心肝是素书。时来终大任，事去且端居。山色青青好，衰颜愧不如。
读史记有作·其二
作者：屈大均
朝代：清
体裁：五言律诗

天意何为者，三年两彗星。无心在华夏，有力即朝廷。雷雨交虽始，玄黄战未形。白头馀一女，不字守天经。
读史记有作·其四
作者：屈大均
朝代：清
体裁：五言律诗

当年常贳酒，抱颈泣文君。作赋娱红粉，弹琴对绿云。岁添愁脉脉，春使梦纷纷。莫作鸾皇啸，泉台定不闻。
读史赠陈献孟并送其行
作者：屈大均
朝代：清
体裁：古风

秦季焚诗书，先圣道以丧。诸儒负礼器，仓卒归陈王。匹夫徒发愤，曾不识兴亡。隐忍成功名，何如张子房。子房非儒者，为气何坚刚。其终如鲁连，其始如荆卿。平生予所希，君亦慕其狂。终古两盗雄，兰池与博浪。少年虽轻发，气实吞始皇。君于太公书，曾否得其纲。先公有宜略，揣磨宜不遑。将飞且伏翼，将呜先引吭。何必魁岸人，始能应帝王。从容以步游，游于淮海旁。英雄无神师，其学不明光。苟能依老成，以礼为之方。我亦倜傥人，垂老犹摧藏。汉初两孺子，不得与偕行。强忍亦已久，中夜起徬徨。君今血气盛，甘苦未多尝。思为日本刀，须炼梅花钢。屈伸能自如，入石乃无伤。行矣复迟迟，咫尺即相望。
读吴汉槎秋笳集有作
作者：屈大均
朝代：清

吴江词赋客，谪戍自丁年。泪渍松花月，愁深粟末烟。东随射鱼部，北尽落雕天。弟子多蒙古，人称教习贤。黄鹄歌声苦，何殊汉细君。蛾眉抛白草，凤翮堕青云。肉酪调斋饭，毛毡制战裙。雪花如掌大，持打皂雕群。戍边同妇子，耕得橐驼深。白碱含霜冻，黄沙捲日阴。柳间烹野马，椵下掘人蔘。于靬多沾赐，牛羊一片心。南望是辽东，穹庐接混同。雕翎铺屋白，马乳点茶红。夜夜哀笳里，年年大帐中。诗篇传种落，尽道汉儿工。忽因长白赋，生得入榆关。都尉频挥涕，丁零亦惨颜。未曾埋雪窖，不必示刀环。三百胡笳弄，都归怨曲间。乌龙嗟久戍，白鹤忽来归。马湩阏氏酒，鱼皮鞑子衣。髡钳同蔡伯，涕泪似明妃。不尽边秋曲，声同笳吹飞。未共黄榆老，容颜似夕晖。虽同翁主嫁，亦逐子卿归。捲叶抛胡管，裁花著汉衣。喜无青草冢，寂寞在金微。才子多无命，如君亦有时。千金生骏马，百琲重文姬。筚篥羌人曲，琵琶汉代辞。何如君乐府，三复不胜悲。庾鲍才华在，初唐汝更新。梅花金管女，木叶铁衣人。一别鲈香水，重看凤阙春。故园知己得，勿复怨沉沦。
读吴汉槎秋笳集有作·其一
作者：屈大均
朝代：清
体裁：五言律诗

吴江词赋客，谪戍自丁年。泪渍松花月，愁深粟末烟。东随射鱼部，北尽落雕天。弟子多蒙古，人称教习贤。
读吴汉槎秋笳集有作·其七
作者：屈大均
朝代：清
体裁：五言律诗

未共黄榆老，容颜似夕晖。虽同翁主嫁，亦逐子卿归。捲叶抛胡管，裁花著汉衣。喜无青草冢，寂寞在金微。
读吴汉槎秋笳集有作·其三
作者：屈大均
朝代：清
体裁：五言律诗

戍边同妇子，耕得橐驼深。白碱含霜冻，黄沙捲日阴。柳间烹野马，椵下掘人蔘。于靬多沾赐，牛羊一片心。
读吴汉槎秋笳集有作·其九
作者：屈大均
朝代：清
体裁：五言律诗

庾鲍才华在，初唐汝更新。梅花金管女，木叶铁衣人。一别鲈香水，重看凤阙春。故园知己得，勿复怨沉沦。
读吴汉槎秋笳集有作·其二
作者：屈大均
朝代：清
体裁：五言律诗

黄鹄歌声苦，何殊汉细君。蛾眉抛白草，凤翮堕青云。肉酪调斋饭，毛毡制战裙。雪花如掌大，持打皂雕群。
读吴汉槎秋笳集有作·其五
作者：屈大均
朝代：清
体裁：五言律诗

忽因长白赋，生得入榆关。都尉频挥涕，丁零亦惨颜。未曾埋雪窖，不必示刀环。三百胡笳弄，都归怨曲间。
读吴汉槎秋笳集有作·其八
作者：屈大均
朝代：清
体裁：五言律诗

才子多无命，如君亦有时。千金生骏马，百琲重文姬。筚篥羌人曲，琵琶汉代辞。何如君乐府，三复不胜悲。
读吴汉槎秋笳集有作·其六
作者：屈大均
朝代：清
体裁：五言律诗

乌龙嗟久戍，白鹤忽来归。马湩阏氏酒，鱼皮鞑子衣。髡钳同蔡伯，涕泪似明妃。不尽边秋曲，声同笳吹飞。
读吴汉槎秋笳集有作·其四
作者：屈大均
朝代：清
体裁：五言律诗

南望是辽东，穹庐接混同。雕翎铺屋白，马乳点茶红。夜夜哀笳里，年年大帐中。诗篇传种落，尽道汉儿工。
读吴野人东淘集
作者：屈大均
朝代：清

东淘诗太苦，总作断肠声。不是子鹃鸟，谁能知此情。哀猿相叫啸，落月林分明。夜夜同凄绝，教人白发生。江南与江北，秋总在君家。一片萧条意，含阴作海霞。何须云际雁，不必雨中花。已自堪肠绝，声声入暮笳。
读吴野人东淘集·其一
作者：屈大均
朝代：清
体裁：五言律诗

东淘诗太苦，总作断肠声。不是子鹃鸟，谁能知此情。哀猿相叫啸，落月林分明。夜夜同凄绝，教人白发生。
读吴野人东淘集·其二
作者：屈大均
朝代：清
体裁：五言律诗

江南与江北，秋总在君家。一片萧条意，含阴作海霞。何须云际雁，不必雨中花。已自堪肠绝，声声入暮笳。
读徐扶令和阮咏怀诗有作
作者：屈大均
朝代：清
体裁：七言律诗

大阮风流若有神，咏怀诗好见天真。啸声自可无鸾凤，名饮繇来属大人。千载竹林谁复起，一时龙性汝难驯。莫教礼法还疏短，吾党文章贵大醇。
读李耕客龚天石新词作
作者：屈大均
朝代：清

东风吹愁满天地，越客羁栖不得意。携家远自南海来，十口飘飖无所寄。秦淮一曲且侨居，升斗之水愁枯鱼。故人咫尺在幕府，慰我饥渴三致书。公子多才年复少，乐府能兼南宋调。风流初见藕庄词，与君宫体皆娟妙。我方笺易临河楼，梦寐日与羲皇游。新词见赠不遑答，精微空向画前求。南楚好辞宗屈子，学诗昔自离骚始。含风吐雅数千篇，美刺颇得春秋旨。艰难持向清凉台，一秋不视白鱼来。圣贤自古皆寂寞，文章于我诚尘埃。闻君新校春秋疏，欲为唐人傅啖助。多金镂得授经图，功在尼山流美誉。交广春秋我亦成，南方异物多经营。陆贾山川未作纪，嵇含草木徒知名。长跪几时能请教，知君博物有深乐。花中锦绣足文鹓，果下金钱饶小豹。收香书带与相思，赋咏惟君綵笔宜。我愧江淹才欲尽，那得倡和及芳时。
读李耕客龚天石新词作·其一
作者：屈大均
朝代：清
体裁：古风

东风吹愁满天地，越客羁栖不得意。携家远自南海来，十口飘飖无所寄。秦淮一曲且侨居，升斗之水愁枯鱼。故人咫尺在幕府，慰我饥渴三致书。公子多才年复少，乐府能兼南宋调。风流初见藕庄词，与君宫体皆娟妙。我方笺易临河楼，梦寐日与羲皇游。新词见赠不遑答，精微空向画前求。南楚好辞宗屈子，学诗昔自离骚始。含风吐雅数千篇，美刺颇得春秋旨。
读李耕客龚天石新词作·其二
作者：屈大均
朝代：清
体裁：古风

艰难持向清凉台，一秋不视白鱼来。圣贤自古皆寂寞，文章于我诚尘埃。闻君新校春秋疏，欲为唐人傅啖助。多金镂得授经图，功在尼山流美誉。交广春秋我亦成，南方异物多经营。陆贾山川未作纪，嵇含草木徒知名。长跪几时能请教，知君博物有深乐。花中锦绣足文鹓，果下金钱饶小豹。收香书带与相思，赋咏惟君綵笔宜。我愧江淹才欲尽，那得倡和及芳时。
读杖人师武夷遗草因怀武夷虎啸洞诸胜
作者：屈大均
朝代：清
体裁：古风

我昔游五岳，身骑二茅龙。惊风忽然起东海，日月吹落金银宫。愁将白发三千丈，归去朱明四百峰。朱明洞里多仙客，饵我云母颜光泽。时偕玉女侍轩辕，不共安期干项籍。闻钟又复證无生，足踏空王顶上行。冲霄一剑如秋水，彻夜双箫响太清。饮光尊者频招手，飘然遂至凤凰城。尊者玉毫何宛转，手把芙蓉微笑展。可怜楼上相见时，玲珑秋月珠帘捲。江南乱后草离离，回首青山隗我师。未将电足酬支遁，空对冰弦忆子期。当时语我武夷好，九曲清溪流浩浩。接笋峰前多紫云，飞猿岭上饶芝草。几度安禅在翠微，天花绕座鸟衔飞。茅户只今委苔藓，嗟予振策何时归。空读遗书开玉箧，太山颓笑伤何及。姑射仙人不降生，茫茫天下皆臣妾。苏门一啸如鸾音，散入天风不可寻。凭谁寄与武夷客，会取高山流水心。
读白堂词选作
作者：屈大均
朝代：清
体裁：五言律诗

南国伤风雅，诗亡但有词。草堂多作者，北宋复今时。才子兼能选，风流亦可师。定知徐孝穆，更与玉台期。
读荆轲传作六首
作者：屈大均
朝代：清

置酒华阳曲未终，美人奇马玉盘中。何须匕首劳神勇，更使将军作鬼雄。一自悲风生易水，千秋白日贯长虹。殷勤倘用荆卿将，自可威加督亢东。田光鞠武总谋臣，计失须臾欲劫秦。岂有精灵归匕首，空令哀怨断龙唇。萧萧风起冲冠发，飒飒云吹首路尘。自此悲歌燕市绝，屠沽无复报恩人。读书击剑未蹉跎，儒雅偏于慷慨多。岂有先生非乐毅，何曾太子识荆轲。燕风已起离骚赋，楚调如追易水歌。壮士至今犹发指，寇雠长枕报秦戈。平生剑术未曾疏，况是深沉解好书。盖聂相期知不可，渐离同去因何如。六王有恨惟铜柱，一擿无成更副车。可惜汉家需佐命，英雄未得少踟蹰。多事田光苦殉名，匆匆伏剑激荆卿。英雄不肯言成败，节侠何知有死生。皆白衣冠持大斗，尽冲毛发上长缨。离觞未半驱车去，风叶哀含变徵声。无端委肉虎狼秦，炉炭鸿毛枉苦辛。匕首从容非刺客，屏风超越是姬人。舞阳图奏应辞殿，宋意歌残早湿巾。淡淡寒波含涕泪，随风一半逐车轮。
读荆轲传作六首·其一
作者：屈大均
朝代：清
体裁：七言律诗

置酒华阳曲未终，美人奇马玉盘中。何须匕首劳神勇，更使将军作鬼雄。一自悲风生易水，千秋白日贯长虹。殷勤倘用荆卿将，自可威加督亢东。
读荆轲传作六首·其三
作者：屈大均
朝代：清
体裁：七言律诗

读书击剑未蹉跎，儒雅偏于慷慨多。岂有先生非乐毅，何曾太子识荆轲。燕风已起离骚赋，楚调如追易水歌。壮士至今犹发指，寇雠长枕报秦戈。
读荆轲传作六首·其二
作者：屈大均
朝代：清
体裁：七言律诗

田光鞠武总谋臣，计失须臾欲劫秦。岂有精灵归匕首，空令哀怨断龙唇。萧萧风起冲冠发，飒飒云吹首路尘。自此悲歌燕市绝，屠沽无复报恩人。
读荆轲传作六首·其五
作者：屈大均
朝代：清
体裁：七言律诗

多事田光苦殉名，匆匆伏剑激荆卿。英雄不肯言成败，节侠何知有死生。皆白衣冠持大斗，尽冲毛发上长缨。离觞未半驱车去，风叶哀含变徵声。
读荆轲传作六首·其六
作者：屈大均
朝代：清
体裁：七言律诗

无端委肉虎狼秦，炉炭鸿毛枉苦辛。匕首从容非刺客，屏风超越是姬人。舞阳图奏应辞殿，宋意歌残早湿巾。淡淡寒波含涕泪，随风一半逐车轮。
读荆轲传作六首·其四
作者：屈大均
朝代：清
体裁：七言律诗

平生剑术未曾疏，况是深沉解好书。盖聂相期知不可，渐离同去因何如。六王有恨惟铜柱，一擿无成更副车。可惜汉家需佐命，英雄未得少踟蹰。
读陈岩野先生政要
作者：屈大均
朝代：清
体裁：五言律诗

往日陈都谏，谋猷信有馀。初闻哀痛诏，即上治安书。丞相劳相嫉，君王叹不如。可怜捐七尺，地下奉銮舆。
读陈胜传
作者：屈大均
朝代：清
体裁：五言律诗

闾左称雄日，渔阳适戍人。王侯宁有种，竿木足亡秦。大义呼豪杰，先声仗鬼神。驱除功第一，汉将可谁伦。
读陈胜传
作者：屈大均
朝代：清

闾左称雄日，渔阳适戍人。王候宁有种？竿木足亡秦。大义呼豪杰，先声仗鬼神。驱除功第一，汉将可谁伦？
读韩孝廉如琰讨闯贼檄
作者：屈大均
朝代：清

书生磨盾鼻，一檄似雷惊。讨贼呼臣子，倾家起甲兵。时危宁爱死，力尽遂捐生。一片寒江水，怀沙但自明。天下真司命，其惟孝与忠。春秋先讨贼，草莽亦兴戎。飞檄惊中夏，椎心振上穹。无论成与败，得死是英雄。
读韩孝廉如琰讨闯贼檄·其一
作者：屈大均
朝代：清
体裁：五言律诗

书生磨盾鼻，一檄似雷惊。讨贼呼臣子，倾家起甲兵。时危宁爱死，力尽遂捐生。一片寒江水，怀沙但自明。
读韩孝廉如琰讨闯贼檄·其二
作者：屈大均
朝代：清
体裁：五言律诗

天下真司命，其惟孝与忠。春秋先讨贼，草莽亦兴戎。飞檄惊中夏，椎心振上穹。无论成与败，得死是英雄。
读顾子忠纪赋赠
作者：屈大均
朝代：清

苏合何氤氲，非烟亦非云。我为铜垆器，与子日三薰。美人临九天，光彩如东君。傅说托房星，精华垂大文。愿得俱翱翔，冠盖绝尘氛。大招匪荒淫，风谏同三仁。重华可折衷，何求时俗闻。伊予遘乱离，为诗多变风。秦庭昔鹤立，痛哭人谁容。从俗以偷生，神仙托其踪。须臾愿无死，以观宗国终。君子厉明德，邂逅欣心同。蜿蜒为文章，皇颉非雕虫。大道所周流，敬哉尔天工。
读顾子忠纪赋赠·其一
作者：屈大均
朝代：清
体裁：古风

苏合何氤氲，非烟亦非云。我为铜垆器，与子日三薰。美人临九天，光彩如东君。傅说托房星，精华垂大文。愿得俱翱翔，冠盖绝尘氛。大招匪荒淫，风谏同三仁。重华可折衷，何求时俗闻。
读顾子忠纪赋赠·其二
作者：屈大均
朝代：清
体裁：古风

伊予遘乱离，为诗多变风。秦庭昔鹤立，痛哭人谁容。从俗以偷生，神仙托其踪。须臾愿无死，以观宗国终。君子厉明德，邂逅欣心同。蜿蜒为文章，皇颉非雕虫。大道所周流，敬哉尔天工。
谁谓
作者：屈大均
朝代：清
体裁：古风

谁谓苍天高，我行曲其躬。履霜惟葛屦，薾电无青骢。遑遑尘壒间，慷慨谁相容。吁嗟尔君子，揽我如芙蓉。持华赠子充，持叶赠狂童。
调笑令 其三 三首
作者：屈大均
朝代：清
体裁：词

潇水深，湘水深。双双流水逐臣心。潇水不如湘水好，将愁送去洞庭阴。
调笑令 四首 其一
作者：屈大均
朝代：清
体裁：词

花片。花片。化作蜂蝶谁见。黄黄白白争飞。飞逐春山暮归。归暮。归暮。月向枝头半吐。
调笑令 四首 其三
作者：屈大均
朝代：清
体裁：词

边柳。边柳。生在云西不久。清明才见依依。八月枝条尽飞。飞尽。飞尽。未报闺人霜信。
调笑令 四首 其二
作者：屈大均
朝代：清
体裁：词

芳草。芳草。生向江南太蚤。连天一片春愁。不管王孙泪流。流泪。流泪。点点桃花又坠。
调笑令 四首 其四
作者：屈大均
朝代：清
体裁：词

边月。边月。何用光争积雪。征人见尔生情。为似闺中镜明。明镜。明镜。不得长含双影。
调笑令·四首
作者：屈大均
朝代：清

花片。花片。化作蜂蝶谁见。黄黄白白争飞。飞逐春山暮归。归暮。归暮。月向枝头半吐。芳草。芳草。生向江南太蚤。连天一片春愁。不管王孙泪流。流泪。流泪。点点桃花又坠。边柳。边柳。生在云西不久。清明才见依依。八月枝条尽飞。飞尽。飞尽。未报闺人霜信。边月。边月。何用光争积雪。征人见尔生情。为似闺中镜明。明镜。明镜。不得长含双影。
谒文丞相祠
作者：屈大均
朝代：清
体裁：五言律诗

萧条柴市口，就义忆先贤。碧血归无地，丹心痛入天。武侯师未捷，箕子道空传。终古宗臣泪，斜阳麦秀边。
谒谢皋羽墓
作者：屈大均
朝代：清

君事文丞相，曾蒙国士知。漆身追豫让，埋骨傍要离。露夕鹤巢冷，风秋猿啸悲。墓前谁拜手，露滴白杨枝。孤臣馀犬马，后死亦徒然。血泪长江泻，愁心朔漠悬。千秋兰麝土，万里虎狼天。留得冬青树，凌霜自宋年。六帝攒宫没，孤臣撮土留。可怜秦望月，不及富春洲。旧恨啼黄鸟，新悲值素秋。精灵依钓濑，长与客星游。
谒谢皋羽墓·其一
作者：屈大均
朝代：清
体裁：五言律诗

君事文丞相，曾蒙国士知。漆身追豫让，埋骨傍要离。露夕鹤巢冷，风秋猿啸悲。墓前谁拜手，露滴白杨枝。
谒谢皋羽墓·其三
作者：屈大均
朝代：清
体裁：五言律诗

六帝攒宫没，孤臣撮土留。可怜秦望月，不及富春洲。旧恨啼黄鸟，新悲值素秋。精灵依钓濑，长与客星游。
谒谢皋羽墓·其二
作者：屈大均
朝代：清
体裁：五言律诗

孤臣馀犬马，后死亦徒然。血泪长江泻，愁心朔漠悬。千秋兰麝土，万里虎狼天。留得冬青树，凌霜自宋年。
谒金门
作者：屈大均
朝代：清
体裁：词

愁心乱。乱似风花千片。带雨含烟看不见。正当春欲半。更有泪飞如霰。一夕江南都遍。垂柳垂杨穿一串。游丝同不断。
谒金门·望庐山
作者：屈大均
朝代：清
体裁：词

烟水外，染得一天螺黛。欲雨山腰先作带。瀑泉添几派。春色氤氲长在。一片霎成云海。点点芙蓉看渐大。欲从天际采。
豆叶坪病起
作者：屈大均
朝代：清
体裁：五言律诗

山静长如夕，微微樵牧踪。有时闻远瀑，终日对高松。久病悲欢尽，新寒衣衲重。他宵秋月满，应上汉阳峰。
豫儿
作者：屈大均
朝代：清

四岁犹为小，当予六十时。能言须得早，识字不妨迟。乾鹊朝多喜，凉蝉暮有悲。成丁深望汝，门户共兄持。饼饵贫家少，含饴累老亲。三年怀未免，两乳断方新。写解争斑管，眠知让锦茵。字从兄姊问，初识是天人。
豫儿·其一
作者：屈大均
朝代：清
体裁：五言律诗

四岁犹为小，当予六十时。能言须得早，识字不妨迟。乾鹊朝多喜，凉蝉暮有悲。成丁深望汝，门户共兄持。
豫儿·其二
作者：屈大均
朝代：清
体裁：五言律诗

饼饵贫家少，含饴累老亲。三年怀未免，两乳断方新。写解争斑管，眠知让锦茵。字从兄姊问，初识是天人。
豫让
作者：屈大均
朝代：清
体裁：七言律诗

豫子元非刺客人，青笄亦复识天伦。襄君未肯诛涂厕，国士繇来重漆身。三跃自应教出血，二心端欲愧为臣。悲风乱激汾桥水，长使行人泪满巾。
豫让桥
作者：屈大均
朝代：清
体裁：五言律诗

国士感知己，能将七尺轻。击衣譬已报，吞炭气难平。漳水西风急，邢台落日晴。千秋石桥上，过客马犹惊。
豹突泉
作者：屈大均
朝代：清
体裁：七言绝句

潺湲一道落桑乾，中有征人泪未寒。愁绝三云驱马去，年年花向战场看。
贞女篇
作者：屈大均
朝代：清
体裁：七言律诗

独立佳人是北方，坚贞不字处兰房。求仙未得真箫史，择对惟希古孟光。人羡玉台辞赋美，自怜丹穴羽毛长。时来屯女须婚媾，咫尺高贤珠水旁。
质古玩行
作者：屈大均
朝代：清
体裁：古风

我之所玩无珍奇，玉杯玉盘佳人贻。珊瑚樱桃红多肌，以为笔格光离离。贫中往往乏名酒，杯无颜色焦羊脂。象箸纷纭作一束，山殽厌饫无香狸。雷惊花入纹参差，血牙鲜润徒空持。饥来儿女容惨淡，堂上旨甘安所资。赵生为我鞠躬执，子母钱家求毫釐。寄实于人不越宿，于托妻子怀忧疑。暴弃天物贵易贱，锥刀之末终何裨。韫椟不能沽不忍，须臾割爱含酸悲。况兼玉镇雕眠狮，初看绝似丹玻瓈。何年出自晋灵冢，蟾蜍书滴交光辉。昔人殉葬苦用此，宝华吐白虹霏霏。精彩溢流可照面，美人气见春含滋。血痕暗洒古花碧，水岩火捺同膏肥。藐姑冰雪久渗渍，苌弘朱碧争淋漓。珊瑚旧是烽火柏，赵佗铁纲千寻施。一本三柯献高帝，夜光欲然惊波斯。一年始黄三年赤，扶疏石上连根移。积草池中泣辞汉，流落石家人不知。多谢绿珠铁如意，为予击碎馀一枝。槎枒颇似鹿角菜，礧砢多节仍纷披。虫食琅玕小穿穴，洞见心赤如通犀。不知珊瑚雄定雌，或女珊瑚之孑遗。珊瑚之棁一萌蘖，尺寸亦作盘蛟螭。绿沈漆镂大小管，参两架取随高卑。犀植象跗恣偃仰，铜龙不插难倾欹。门庭免著太冲笔，笔床不用相撑支。一朝为质去书案，兔翰狐柱伤无依。栖笔寝牍自今始，泣别左伯兼张芝。馁在砚田耕不得，鬻文为活求者谁。君苗焚笔欲更学，陈汤掷笔思乘时。错刀粪土尔何物，令我推颓迷所为。锱铢仰面贾人子，彼贱丈夫何蚩蚩。一钱羞涩笑杜老，岂知百万囊珠玑。珠玑无用化鱼目，泥沙抛弃空骇鸡。妻孥朝夕作书蠹，食尽万卷仍长饥。鲋鱼只求升斗活，鹓雏遑与梧桐期。呜咽无言向珍宝，临分审视无瑕疵。鲛文鹅眼多盗铸，绀文赤仄忧吾欺。但求白镪救当厄，多寡敢望兼金赍。区区长物不自保，匹夫怀璧防灾罹。交情所贵在终始，遗簪故剑诚吾师。殷勤赎汝未容缓，恐遭点辱琼瑶姿。与儿辈处患玷缺，白圭再磨终不宜。紫榆文具谨扃钥，愿言什袭长孳孳。稍待竭力营阿堵，朱提或得微刀圭。凭君完璧复归我，被褐坏之毋迟迟。
贫居作
作者：屈大均
朝代：清

萧散过青岁，狂歌未免愁。徒然书甲子，讵足当春秋。鲙鲤亲多喜，烹葵客亦留。厨床长食宿，懒更出门游。无以为忠养，艰难是此时。白头惟饮水，黄口但餔麋。菊岂忘忧物，梅非媚世姿。固穷终已矣，吾道正如斯。乞食宁无路，言辞拙奈何。事亲方日短，为道已年多。竹影宜明月，松身厌女萝。鹿巾时自著，巢父一相过。岁晏无幽赏，黄华亦已残。餐霞难得道，啜水且承欢。未卒先公恨，那求白首安。墓林霜露满，悽怆不因寒。盘中甘滑少，市上往来频。蒲笨欢同妇，鸡豚幸及亲。黄蒸蛮芋熟，白汎女华新。未是吾高逸，先公此旧贫。未有驰驱路，端居且旧林。坐间惟有胆，行处已无心。酒渍桃花饮，歌传白石琴。消摩能愈疾，不遣二毛侵。久已安农圃，能将五谷分。雕胡谢家饭，大布孟卿裙。月冷光难见，松高响易闻。萧然人事外，不义一浮云。俯仰真无计，伤哉日以贫。黄头三岁子，白发八旬人。莱氏斑斓少，焦公捃拾频。孤云那有托，众鸟自相亲。荷锄难力作，藜菽饱无时。大穗何曾取，新蔬且复持。凉蝉风露饮，野鹤水云姿。愿似商颜叟，疗饥有紫芝。事母忧无日，殷勤糜粥间。东西为客倦，日夕弄雏閒。敝絮惭王霸，芳华悦令娴。醇醪新酿就，白发有温颜。家敝渊明苦，愁如止酒何。无嫌游白社，只爱咏荆轲。栗里田园少，篮舆子侄多。黄花吾与汝，长此媚岩阿。三径归来日，黄花正吐妍。羲皇入高卧，王母与长年。纸笔儿初好，耕桑妇亦贤。武陵鸡犬异，风景即斜川。半亩聊为圃，清斋菜甲香。上肥多广芋，山辣有蛮姜。竹子冬逾出，桐孙日已长。家贫稀肉味，不为学空王。林园春色满，妇子喜归来。大小花含笑，雌雄竹有胎。寒随残雪尽，暖得早鸾催。笭箵多渔具，河冰昨夜开。经时山叶积，苔藓上幽轩。豆蔻红多子，芭蕉小有孙。沉酣深酒性，慷慨断琴言。盈手惟芝髓，遥遥寄绮园。五十嗟迟暮，桑榆尚可攀。素华初吐鬓，红蕊渐收颜。恋恋闺庭内，依依怀袖间。加年心未已，学易掩松关。
贫居作·其一
作者：屈大均
朝代：清
体裁：五言律诗

萧散过青岁，狂歌未免愁。徒然书甲子，讵足当春秋。鲙鲤亲多喜，烹葵客亦留。厨床长食宿，懒更出门游。
贫居作·其七
作者：屈大均
朝代：清
体裁：五言律诗

久已安农圃，能将五谷分。雕胡谢家饭，大布孟卿裙。月冷光难见，松高响易闻。萧然人事外，不义一浮云。
贫居作·其三
作者：屈大均
朝代：清
体裁：五言律诗

乞食宁无路，言辞拙奈何。事亲方日短，为道已年多。竹影宜明月，松身厌女萝。鹿巾时自著，巢父一相过。
贫居作·其九
作者：屈大均
朝代：清
体裁：五言律诗

荷锄难力作，藜菽饱无时。大穗何曾取，新蔬且复持。凉蝉风露饮，野鹤水云姿。愿似商颜叟，疗饥有紫芝。
贫居作·其二
作者：屈大均
朝代：清
体裁：五言律诗

无以为忠养，艰难是此时。白头惟饮水，黄口但餔麋。菊岂忘忧物，梅非媚世姿。固穷终已矣，吾道正如斯。
贫居作·其五
作者：屈大均
朝代：清
体裁：五言律诗

盘中甘滑少，市上往来频。蒲笨欢同妇，鸡豚幸及亲。黄蒸蛮芋熟，白汎女华新。未是吾高逸，先公此旧贫。
贫居作·其八
作者：屈大均
朝代：清
体裁：五言律诗

俯仰真无计，伤哉日以贫。黄头三岁子，白发八旬人。莱氏斑斓少，焦公捃拾频。孤云那有托，众鸟自相亲。
贫居作·其六
作者：屈大均
朝代：清
体裁：五言律诗

未有驰驱路，端居且旧林。坐间惟有胆，行处已无心。酒渍桃花饮，歌传白石琴。消摩能愈疾，不遣二毛侵。
贫居作·其十
作者：屈大均
朝代：清
体裁：五言律诗

事母忧无日，殷勤糜粥间。东西为客倦，日夕弄雏閒。敝絮惭王霸，芳华悦令娴。醇醪新酿就，白发有温颜。
贫居作·其十一
作者：屈大均
朝代：清
体裁：五言律诗

家敝渊明苦，愁如止酒何。无嫌游白社，只爱咏荆轲。栗里田园少，篮舆子侄多。黄花吾与汝，长此媚岩阿。
贫居作·其十三
作者：屈大均
朝代：清
体裁：五言律诗

半亩聊为圃，清斋菜甲香。上肥多广芋，山辣有蛮姜。竹子冬逾出，桐孙日已长。家贫稀肉味，不为学空王。
贫居作·其十二
作者：屈大均
朝代：清
体裁：五言律诗

三径归来日，黄花正吐妍。羲皇入高卧，王母与长年。纸笔儿初好，耕桑妇亦贤。武陵鸡犬异，风景即斜川。
贫居作·其十五
作者：屈大均
朝代：清
体裁：五言律诗

经时山叶积，苔藓上幽轩。豆蔻红多子，芭蕉小有孙。沉酣深酒性，慷慨断琴言。盈手惟芝髓，遥遥寄绮园。
贫居作·其十六
作者：屈大均
朝代：清
体裁：五言律诗

五十嗟迟暮，桑榆尚可攀。素华初吐鬓，红蕊渐收颜。恋恋闺庭内，依依怀袖间。加年心未已，学易掩松关。
贫居作·其十四
作者：屈大均
朝代：清
体裁：五言律诗

林园春色满，妇子喜归来。大小花含笑，雌雄竹有胎。寒随残雪尽，暖得早鸾催。笭箵多渔具，河冰昨夜开。
贫居作·其四
作者：屈大均
朝代：清
体裁：五言律诗

岁晏无幽赏，黄华亦已残。餐霞难得道，啜水且承欢。未卒先公恨，那求白首安。墓林霜露满，悽怆不因寒。
贫居口占
作者：屈大均
朝代：清

乞食长生一木瓢，香粳为粥手亲调。八旬堂上老莱母，盐豉加餐暮复朝。膝下黄头历齿多，休惭儿子且高歌。七旬始得完婚嫁，五岳其如欲往何。彫胡饭共露葵香，白发清斋苦北堂。疏磬泠泠花架下，春来强健佛声长。瓶中粒粒砚田来，云子香流齿颊开。世上尽多仁者粟，陶潜未有叩门才。七龄黄口谢家儿，解爱葩经绝妙辞。初读未终三百五，频将比兴问经师。
贫居口占·其一
作者：屈大均
朝代：清
体裁：七言绝句

乞食长生一木瓢，香粳为粥手亲调。八旬堂上老莱母，盐豉加餐暮复朝。
贫居口占·其三
作者：屈大均
朝代：清
体裁：七言绝句

彫胡饭共露葵香，白发清斋苦北堂。疏磬泠泠花架下，春来强健佛声长。
贫居口占·其二
作者：屈大均
朝代：清
体裁：七言绝句

膝下黄头历齿多，休惭儿子且高歌。七旬始得完婚嫁，五岳其如欲往何。
贫居口占·其五
作者：屈大均
朝代：清
体裁：七言绝句

七龄黄口谢家儿，解爱葩经绝妙辞。初读未终三百五，频将比兴问经师。
贫居口占·其四
作者：屈大均
朝代：清
体裁：七言绝句

瓶中粒粒砚田来，云子香流齿颊开。世上尽多仁者粟，陶潜未有叩门才。
贺圣朝
作者：屈大均
朝代：清
体裁：词

休憎春色如浓酒。纵醉人难久。愁心搅乱任莺声，更丝丝垂柳。歌长歌短，总催白发，但瑶琴在手。飞花片片解相依，到天涯犹有。
贺圣朝
作者：屈大均
朝代：清
体裁：词

巫山一望堪愁绝。况苍苍烟月。三声猿啸，一声流泪，两声流血。瞿塘才上，那知白发，已毵毵如雪。多因神女，氤氲香雨，无端相接。
贺圣朝
作者：屈大均
朝代：清
体裁：词

烛花莫剪随开落。况同心梅萼。双心花大，一心花小，尽卿斟酌。霜风不使穿帘幕，怕芙蓉茎弱。知他多事，更将膏火，多浇春脚。
贼马
作者：屈大均
朝代：清

贼马千百群，就颈吸人血。一马吸一人，血多流不绝。马饮人血肥，生臕毛润泽。杀人但取血，肌肉成糟粕。
贼马·其一
作者：屈大均
朝代：清
体裁：五言绝句

贼马千百群，就颈吸人血。一马吸一人，血多流不绝。
贼马·其二
作者：屈大均
朝代：清
体裁：五言绝句

马饮人血肥，生臕毛润泽。杀人但取血，肌肉成糟粕。
贾太傅故宅
作者：屈大均
朝代：清
体裁：五言律诗

长沙南纪外，迁客九疑边。皇帝虚前席，书生实少年。岳云高冠日，湘水远连天。故宅馀春车，行人重怆然。
赋为王紫诠使君寿兼送迁任川南
作者：屈大均
朝代：清

使君一作罗浮君，亭开子日当飞云。要与岱宗日观敌，三更已见金乌踆。南溟咫尺即旸谷，吐纳不外扶桑暾。礼接曜灵本天职，朱明况与台门邻。青冥绝顶作云搆，呼吸上通天帝欣。位置岂如赵汝驭，横翠拂松徒纷纭。白玉真人有宿契，梦中相命何谆谆。仙驾长在洞天里，朝元每夜同紫宸。前身或是鹤林辈，紫元紫华为高群。不然玉局一散吏，重来彷佛惊山䰠。翠羽屡逢铁冠队，青牛时开云篆文。梅花村口劝农罢，都虚坐啸长经旬。畲田无讼鞭挞废，白衣山子皆良驯。半遮水帘视公事，欲归官阁还逡巡。治行第一股肱郡，邻邦疾苦兼咨询。荐章谓良二千石，荣迁忽向泸江滨。鹅城父老日奔走，乞留绯鱼丰湖漘。白石争求鲍太守，荔支宁数陈将军。黄龙诸仙亦惆怅，碧鸡鵔鸃皆酸辛。哑虎将出负书簏，啼猩亦欲攀车轮。玉女奉饯酥醪酒，麻姑泪沾蝴蝶巾。铁桥石柱黯无色，餍饫珠玉犹嫌贫。一峰一匹锦绣段，四百三十愁未均。争留大夫作生日，石楼星精来老人。八十九条瀑喷薄，二十四种芝轮囷。玉源为君作膏泽，瑶石为君铭功勋。丹成已坚黄金骨，婴姿孺貌长韬真。此行剑门历艰崄，如乘龙蹻凌苍旻。舟上瞿塘利风水，旌麾高拂瑶姬裙。巫山十二为我数，一峰不肯相嶙峋。定贪暮行香雨去，芙蓉飞坠知横陈。天上王郎谁识得，烟霄一下婴埃尘。子晋且停白鸑鷟，方平休跨黄麒麟。阴功即是稚川药，至道惟凝姑射神。孟夏陶陶盛发育，初度令节丛嘉宾。安石榴吹丹灶焰，麝香萱吐华堂禋。阿翁红肌兼绿发，在家常醉田盘春。那能方朔至青鸟，安得琴高来赤鳞。王乔飞舄正杳杳，王阳叱驭方駪駪。昔为刺史今岳牧，神仙自来多外臣。日月薄蚀要补救，云电屯难需经纶。四海饥溺未由己，百蛮痌瘝先在身。夜郎君长亦游戏，未忍鄙夷斯苗氓。会将礼乐变殊俗，尽令猡缅知同伦。有教岂分人兽类，但含血气皆尊亲。永宁居之亦何陋，咽喉三省劳才斌。诸葛治蜀虽多猛，庄蹻开滇元用仁。清廉得垂橐橐去，绝胜养砂成金银。代偿逋赋更破产，肯持南物过峨岷。脂膏毛米不濡润，斯道绝响今复振。与予金石交已定，六年相对忘衣鹑。但怜华采似鳷鹊，未嫌疏野同䴥麇。此行巴渝不偕去，参差儿女牵婚姻。簸弄明珠我亦得，婆娑海水公无嗔。终然相寻踰白帝，川南取道过金潾。勉赓白盐赤甲赋，祗愁笑破花翁唇。杜陵放翁汝勍敌，将来鼎跱成三分。才华绝世不入蜀，争得奇险篇篇新。雄浑奡兀尽神变，要令鬼哭吾吟呻。五丁在手苦开凿，天然不露秋毫皴。知君拔山笔力大，此番冥搜天地根。乱挥三峡恣澎湃，细写千嶂穷氤氲。锦江桃色染笺纸，遗我作草龙蝹蝹。书君怪丽句千万，散为天花飞九垠。祗恐管城不能给，紫毫抽尽东郭㕙。
赋为王紫诠使君寿兼送迁任川南
作者：屈大均
朝代：清
体裁：古风

使君一作罗浮君，亭开子日当飞云。要与岱宗日观敌，三更已见金乌踆。南溟咫尺即旸谷，吐纳不外扶桑暾。礼接曜灵本天职，朱明况与台门邻。青冥绝顶作云搆，呼吸上通天帝欣。位置岂如赵汝驭，横翠拂松徒纷纭。白玉真人有宿契，梦中相命何谆谆。仙驾长在洞天里，朝元每夜同紫宸。前身或是鹤林辈，紫元紫华为高群。不然玉局一散吏，重来彷佛惊山䰠。翠羽屡逢铁冠队，青牛时开云篆文。梅花村口劝农罢，都虚坐啸长经旬。畲田无讼鞭挞废，白衣山子皆良驯。半遮水帘视公事，欲归官阁还逡巡。治行第一股肱郡，邻邦疾苦兼咨询。荐章谓良二千石，荣迁忽向泸江滨。鹅城父老日奔走，乞留绯鱼丰湖漘。白石争求鲍太守，荔支宁数陈将军。黄龙诸仙亦惆怅，碧鸡鵔鸃皆酸辛。哑虎将出负书簏，啼猩亦欲攀车轮。玉女奉饯酥醪酒，麻姑泪沾蝴蝶巾。铁桥石柱黯无色，餍饫珠玉犹嫌贫。一峰一匹锦绣段，四百三十愁未均。争留大夫作生日，石楼星精来老人。八十九条瀑喷薄，二十四种芝轮囷。玉源为君作膏泽，瑶石为君铭功勋。丹成已坚黄金骨，婴姿孺貌长韬真。此行剑门历艰崄，如乘龙蹻凌苍旻。舟上瞿塘利风水，旌麾高拂瑶姬裙。巫山十二为我数，一峰不肯相嶙峋。定贪暮行香雨去，芙蓉飞坠知横陈。天上王郎谁识得，烟霄一下婴埃尘。子晋且停白鸑鷟，方平休跨黄麒麟。阴功即是稚川药，至道惟凝姑射神。孟夏陶陶盛发育，初度令节丛嘉宾。安石榴吹丹灶焰，麝香萱吐华堂禋。阿翁红肌兼绿发，在家常醉田盘春。那能方朔至青鸟，安得琴高来赤鳞。王乔飞舄正杳杳，王阳叱驭方駪駪。昔为刺史今岳牧，神仙自来多外臣。日月薄蚀要补救，云电屯难需经纶。四海饥溺未由己，百蛮痌瘝先在身。夜郎君长亦游戏，未忍鄙夷斯苗氓。会将礼乐变殊俗，尽令猡缅知同伦。有教岂分人兽类，但含血气皆尊亲。永宁居之亦何陋，咽喉三省劳才斌。诸葛治蜀虽多猛，庄蹻开滇元用仁。清廉得垂橐橐去，绝胜养砂成金银。代偿逋赋更破产，肯持南物过峨岷。脂膏毛米不濡润，斯道绝响今复振。与予金石交已定，六年相对忘衣鹑。但怜华采似鳷鹊，未嫌疏野同麚麇。此行巴渝不偕去，参差儿女牵婚姻。簸弄明珠我亦得，婆娑海水公无嗔。终然相寻踰白帝，川南取道过金潾。勉赓白盐赤甲赋，祗愁笑破花翁唇。杜陵放翁汝勍敌，将来鼎跱成三分。才华绝世不入蜀，争得奇险篇篇新。雄浑奡兀尽神变，要令鬼哭吾吟呻。五丁在手苦开凿，天然不露秋毫皴。知君拔山笔力大，此番冥搜天地根。乱挥三峡恣澎湃，细写千嶂穷氤氲。锦江桃色染笺纸，遗我作草龙蝹蝹。书君怪丽句千万，散为天花飞九垠。祗恐管城不能给，紫毫抽尽东郭㕙。
赋为白下禅师寿
作者：屈大均
朝代：清

白下归来谒大禅，祗林西近素馨田。谈花乱与天花落，心月孤同海月悬。得法先师为宝镜，求诗弟子是青莲。当轩一树朱薇发，为说无生尽意妍。嗟君鬒发得鬖髿，鸥鸟相将戏水涯。曾遇仙灵多秘怪，未呈文字已才华。六朝僧好无荣国，一代禅高是大家。客至堂前都解笑，不须重举妙莲花。十丈山茶与海榴，枝枝从不与春秋。生憎宝掌空长命，每见湘累欲白头。比兴总超唐手笔，丹青兼得晋风流。杖人高弟真惭我，佛祖丛中不可留。
赋为白下禅师寿·其一
作者：屈大均
朝代：清
体裁：七言律诗

白下归来谒大禅，祗林西近素馨田。谈花乱与天花落，心月孤同海月悬。得法先师为宝镜，求诗弟子是青莲。当轩一树朱薇发，为说无生尽意妍。
赋为白下禅师寿·其三
作者：屈大均
朝代：清
体裁：七言律诗

十丈山茶与海榴，枝枝从不与春秋。生憎宝掌空长命，每见湘累欲白头。比兴总超唐手笔，丹青兼得晋风流。杖人高弟真惭我，佛祖丛中不可留。
赋为白下禅师寿·其二
作者：屈大均
朝代：清
体裁：七言律诗

嗟君鬒发得鬖髿，鸥鸟相将戏水涯。曾遇仙灵多秘怪，未呈文字已才华。六朝僧好无荣国，一代禅高是大家。客至堂前都解笑，不须重举妙莲花。
赋为邵丈寿
作者：屈大均
朝代：清
体裁：七言律诗

朱公岂必定居陶，货殖无如涉海涛。澳口天开濠镜小，番船山涌荷兰高。老人玉角龙双尺，令子金华凤一毛。丹荔正多长命物，绥山不待取仙桃。
赋呈韶州陈太守
作者：屈大均
朝代：清

韶阳贤太守，听政九成台。帝与薰风曲，人随翥凤来。花中瑶圃出，枣下画轓开。欲就重华甚，陈辞愧楚才。神君先教化，不让古循良。祭酒求荀子，笺经问郑乡。仁山韶石大，智水曲江长。风度楼前月，遥遥沐景光。三十箫韶石，中开天阙高。一从回玉辇，终古想云璈。政暇舒清啸，官閒枕海涛。彼姝无以告，未敢辱干旄。五马当南塞，关门咫尺中。梅花秦锁钥，桂树越房栊。六县师明德，三城待圣功。相如惭未学，亦欲就文翁。
赋呈韶州陈太守·其一
作者：屈大均
朝代：清
体裁：五言律诗

韶阳贤太守，听政九成台。帝与薰风曲，人随翥凤来。花中瑶圃出，枣下画轓开。欲就重华甚，陈辞愧楚才。
赋呈韶州陈太守·其三
作者：屈大均
朝代：清
体裁：五言律诗

三十箫韶石，中开天阙高。一从回玉辇，终古想云璈。政暇舒清啸，官閒枕海涛。彼姝无以告，未敢辱干旄。
赋呈韶州陈太守·其二
作者：屈大均
朝代：清
体裁：五言律诗

神君先教化，不让古循良。祭酒求荀子，笺经问郑乡。仁山韶石大，智水曲江长。风度楼前月，遥遥沐景光。
赋呈韶州陈太守·其四
作者：屈大均
朝代：清
体裁：五言律诗

五马当南塞，关门咫尺中。梅花秦锁钥，桂树越房栊。六县师明德，三城待圣功。相如惭未学，亦欲就文翁。
赋寄富平李子
作者：屈大均
朝代：清
体裁：七言律诗

河华高居早有名，鹤书频使羽毛轻。三秦豪杰哀王猛，一代诗歌恨少卿。绝塞虽将黄鹄返，空山无复白云迎。鸳湖朱十嗟同汝，未嫁堂前已目成。
赋寿周君
作者：屈大均
朝代：清
体裁：五言律诗

幕府才贤盛，将军礼数优。龙骧君不弃，燕喜日相求。绿玉抽蒲草，丹砂结石榴。华筵开午日，为寿尽应刘。
赋得六旬犹健亦天怜
作者：屈大均
朝代：清

年高但愿似慈亲，白首长为膝下人。六十未同蘧瑗化，九旬应返子桑真。方刚帝与经营力，未老天留问学身。菉竹诗篇教日诵，莫辞圭璧琢磨新。黔娄未老已甘贫，莱子初衰始暖人。婚嫁少完须大耋，酥醪多酌望长春。先寒塞雁衔霜苦，欲曙天鸡唤日新。蓬鬓不劳青女点，蕙心方与翠娥亲。
赋得六旬犹健亦天怜·其一
作者：屈大均
朝代：清
体裁：七言律诗

年高但愿似慈亲，白首长为膝下人。六十未同蘧瑗化，九旬应返子桑真。方刚帝与经营力，未老天留问学身。菉竹诗篇教日诵，莫辞圭璧琢磨新。
赋得六旬犹健亦天怜·其二
作者：屈大均
朝代：清
体裁：七言律诗

黔娄未老已甘贫，莱子初衰始暖人。婚嫁少完须大耋，酥醪多酌望长春。先寒塞雁衔霜苦，欲曙天鸡唤日新。蓬鬓不劳青女点，蕙心方与翠娥亲。
赋得养亲惟小园为吴绮园题所居梅庄
作者：屈大均
朝代：清
体裁：五言律诗

梅庄清绝处，两代养亲园。鸡黍多人客，莺花亦子孙。贤兄凤池去，令弟鹿门存。出处皆慈孝，家人无间言。
赋得垂柳送客出梅关
作者：屈大均
朝代：清
体裁：五言律诗

垂柳与行人，依依为好春。无能系骝马，只解作花茵。吹笛且容与，出关应苦辛。枝间乌八九，望尔白头新。
赋得失学从儿懒
作者：屈大均
朝代：清
体裁：五言律诗

家学曾何有，从儿懒读书。义今存不仕，计只好为渔。我已三冬少，谁还万卷馀。白头徒著述，身后孰传予。
赋得失学从愚子
作者：屈大均
朝代：清
体裁：五言律诗

记诵今年少，生书问不知。无师陶氏子，失学少陵儿。乐有非贤父，遗安及幼时。刘殷那得似，各授一经迟。
赋得山大丹花为大司马留村吴公寿
作者：屈大均
朝代：清

不识珊瑚树，多疑是赭桐。纯丹因向日，最劲为含风。烽火柏千干，芙蓉砂一丛。炎方惟有此，可以寿吾公。珊瑚亦作花，朵朵越王家。太赤才三岁，微黄即九霞。长开无大小，不谢最纷葩。绝似公难老，精含海日华。谁将铁如意，击碎女珊瑚。散作山丹树，千葩共一趺。如盘皆赤玉，有火是阳珠。公惠嘉名好，千秋照海隅。
赋得山大丹花为大司马留村吴公寿·其一
作者：屈大均
朝代：清
体裁：五言律诗

不识珊瑚树，多疑是赭桐。纯丹因向日，最劲为含风。烽火柏千干，芙蓉砂一丛。炎方惟有此，可以寿吾公。
赋得山大丹花为大司马留村吴公寿·其三
作者：屈大均
朝代：清
体裁：五言律诗

谁将铁如意，击碎女珊瑚。散作山丹树，千葩共一趺。如盘皆赤玉，有火是阳珠。公惠嘉名好，千秋照海隅。
赋得山大丹花为大司马留村吴公寿·其二
作者：屈大均
朝代：清
体裁：五言律诗

珊瑚亦作花，朵朵越王家。太赤才三岁，微黄即九霞。长开无大小，不谢最纷葩。绝似公难老，精含海日华。
赋得庄周梦为蝴蝶
作者：屈大均
朝代：清
体裁：七言律诗

逍遥自是至人心，仙梦虚无物化深。出茧三春为凤子，如轮五色向花林。千年蝙蝠徒为尔，一夕蜉蝣亦至今。解绝云霓非有待，漆园精爽在兰衾。
赋得捣药兔长生
作者：屈大均
朝代：清
体裁：五言排律

三五正团团，人将穴鼻看。自居明月腹，谁共素蟾寒。口吐成冰镜，蹄忘在玉盘。人间三窟险，天上一输安。跧伏非东郭，迷离是木兰。无雄毫不舐，有嬎影犹单。三足同无死，双蛾与合欢。踆乌相接易，绕鹊欲栖难。长跪当芳树，斜飞向画栏。殷勤天下兔，舞断水中鸾。玉斧修须助，银钩恐不完。望舒催趯趯，青女逐姗姗。早作灵娥媵，频偷阿母丹。仙妻那再得，后羿只长叹。药捣和金粟，香飘胜白檀。杵疏琼阙外，舂小桂丛端。力为秋晖尽，声随夕漏残。露华调尚湿，霞彩暴初乾。生魄都因汝，惊精不用餐。玄黄含沆瀣，照曜动波澜。蚌蛤教多孕，虾蟆使细丸。光劳神媛浴，响费羽人弹。皎皎归蓬户，泠泠拂石坛。行沿花远近，坐到斗阑干。呼吸开重晕，氤氲沁五官。会分珠黍许，服罢振霜翰。
赋得摇落深知宋玉悲
作者：屈大均
朝代：清

无端宋玉始悲秋，萧瑟长令异代愁。楚国大夫多丽则，湘累弟子更风流。美人不向离骚取，神女频从梦寐求。词客最知摇落早，况闻猿啸满林丘。萧条草木变衰时，秋气悲哉汝更悲。感梦空劳天帝女，招魂不返水仙师。三闾哀怨多高弟，南楚荒淫总寓辞。我亦徉狂能讽谏，多惭山鬼善相思。天生芳草作衣裳，词赋还争日月光。楚水兰荪从此盛，巫山云雨至今香。三闾尸谏因同姓，千载魂归为哲王。辛苦大夫歌九变，泬寥天气感潇湘。一代离忧写未央，无穷芳草在文章。骚经自可为诗传，逐客繇来是楚狂。风雅再教高弟变，童蒙先拾大夫香。大招亦解惊魂魄，岂似悲秋易断肠。秭归乡里满梧楸，宋玉悲深此地秋。枻影依依渔父在，砧声隐隐女媭留。泪成玉米田何处，身别龙门夏已丘。临水登山归莫送，汨罗南望断离愁。风高气肃水泉清，憭慄增人志不平。海燕翩翩频失影，山蝉咽咽早无声。生悲楚地元多怨，死恨秋天不肯明。自作招辞骚一变，江南哀罢有馀情。萧萧秋气满枫林，一片离忧托素琴。好色只知神女丽，微辞难得大夫深。玉钗罗袖徒为尔，秋竹幽兰不忍侵。笑为君王陈讽赋，与师芳洁有同心。自来南楚好才华，祖述风骚始宋家。渔父歌声同缥缈，接舆辞采共纷葩。湘江水冷长含雪，巫峡山多易变霞。一自悲秋成九辩，至今哀怨满星沙。
赋得摇落深知宋玉悲·其一
作者：屈大均
朝代：清
体裁：七言律诗

无端宋玉始悲秋，萧瑟长令异代愁。楚国大夫多丽则，湘累弟子更风流。美人不向离骚取，神女频从梦寐求。词客最知摇落早，况闻猿啸满林丘。
赋得摇落深知宋玉悲·其七
作者：屈大均
朝代：清
体裁：七言律诗

萧萧秋气满枫林，一片离忧托素琴。好色只知神女丽，微辞难得大夫深。玉钗罗袖徒为尔，秋竹幽兰不忍侵。笑为君王陈讽赋，与师芳洁有同心。
赋得摇落深知宋玉悲·其三
作者：屈大均
朝代：清
体裁：七言律诗

天生芳草作衣裳，词赋还争日月光。楚水兰荪从此盛，巫山云雨至今香。三闾尸谏因同姓，千载魂归为哲王。辛苦大夫歌九变，泬寥天气感潇湘。
赋得摇落深知宋玉悲·其二
作者：屈大均
朝代：清
体裁：七言律诗

萧条草木变衰时，秋气悲哉汝更悲。感梦空劳天帝女，招魂不返水仙师。三闾哀怨多高弟，南楚荒淫总寓辞。我亦徉狂能讽谏，多惭山鬼善相思。
赋得摇落深知宋玉悲·其五
作者：屈大均
朝代：清
体裁：七言律诗

秭归乡里满梧楸，宋玉悲深此地秋。枻影依依渔父在，砧声隐隐女媭留。泪成玉米田何处，身别龙门夏已丘。临水登山归莫送，汨罗南望断离愁。
赋得摇落深知宋玉悲·其八
作者：屈大均
朝代：清
体裁：七言律诗

自来南楚好才华，祖述风骚始宋家。渔父歌声同缥缈，接舆辞采共纷葩。湘江水冷长含雪，巫峡山多易变霞。一自悲秋成九辩，至今哀怨满星沙。
赋得摇落深知宋玉悲·其六
作者：屈大均
朝代：清
体裁：七言律诗

风高气肃水泉清，憭慄增人志不平。海燕翩翩频失影，山蝉咽咽早无声。生悲楚地元多怨，死恨秋天不肯明。自作招辞骚一变，江南哀罢有馀情。
赋得摇落深知宋玉悲·其四
作者：屈大均
朝代：清
体裁：七言律诗

一代离忧写未央，无穷芳草在文章。骚经自可为诗传，逐客繇来是楚狂。风雅再教高弟变，童蒙先拾大夫香。大招亦解惊魂魄，岂似悲秋易断肠。
赋得明年四十发苍苍
作者：屈大均
朝代：清
体裁：七言律诗

明年四十发苍苍，得见庭闱珠浦傍。绝塞归来依妇子，先人事业在农桑。山中蝴蝶为纨扇，海上离支有玉浆。散带凉风歌一曲，平生何事向沙场。
赋得池上萍
作者：屈大均
朝代：清

自向寒塘上，浮游得此生。无根风亦起，有实日终明。花落鱼兼唼，荷穿鹭独行。随波吾亦尔，弱卉最关情。菱根犹自植，嗟尔最孤生。飘荡虽无意，留连亦有情。自知蘋菜味，人识水华名。绿乱兰池影，鸳鸯昭不明。
赋得池上萍·其一
作者：屈大均
朝代：清
体裁：五言律诗

自向寒塘上，浮游得此生。无根风亦起，有实日终明。花落鱼兼唼，荷穿鹭独行。随波吾亦尔，弱卉最关情。
赋得池上萍·其二
作者：屈大均
朝代：清
体裁：五言律诗

菱根犹自植，嗟尔最孤生。飘荡虽无意，留连亦有情。自知蘋菜味，人识水华名。绿乱兰池影，鸳鸯昭不明。
赋得石琴送陈健夫往零陵
作者：屈大均
朝代：清
体裁：古风

端州白石天下稀，声含宫商人不知。斲就瑶琴长四尺，轻如一片番流离。石音最是难调者，碧玉老人能大雅。繇来太古本无弦，不是希声知者寡。无弦吾欲并无琴，琴向高山流水寻。天籁元从人籁出，非君谁识此元音。君今欲向潇湘去，此是重华挥手处。五弦一一在天风，二女双双出烟雨。诗篇投向洞庭波，山鬼篁中答啸歌。幽兰积雪频相寄，慰我相思愁梦多。
赋得石琴送陈健夫往零陵
作者：屈大均
朝代：清

端州白石天下稀，声含宫商人不知。斲瑶琴长四尺，轻如一片番流离。石音最是难调者，碧玉老人能大雅。繇来太古本无弦，不是希声知者寡。无弦吾欲并无琴，琴向高山流水寻。天籁元从人籁出，非君谁识此元音。君今欲向潇湘去，此是重华挥手处。五弦一一在天风，二女双双出烟雨。诗篇投向洞庭波，山鬼篁中答啸歌。幽兰积雪频相寄，慰我相思愁梦多。
赋得蝴蝶茧赠王黄门幼华
作者：屈大均
朝代：清
体裁：古风

罗浮蝴蝶有洞穴，天蛾吐丝白如雪。千丝万丝作一茧，仙胎只为凤车结。终日缠绵如有情，变化一一通神明。茧中久蛰经霜雪，雌雄之雷不能惊。枝间厚裹乌桕叶，山人采得盈筐箧。四百峰边大小村，家家皆有大蝴蝶。黄门近自京华来，邀我共上麻姑台。不爱纷纷五色鸟，不求朵朵同心梅。只怜凤子多香茧，神物人间知者鲜。携归置在梧桐间，明岁车轮双翅展。仙人骥骥最相宜，庄得其雄老得雌。云霞衣服谁能似，日月精华总在兹。君亦当年勾漏令，自入罗浮多啸咏。鲍靓丹炉造未能，袁宏山疏题初竟。干金何物作装还，蝴蝶之茧徒斑斑。已掷沉香教作浦，更包锦石使成山。
赋得长贫任妇愁
作者：屈大均
朝代：清
体裁：五言律诗

交谪寻常事，忧心且自宽。贫知终窭好，富识可求难。仲子妻犹饱，黔娄妇未寒。浮云诸不义，谁得野人看。
赋得间柳发红桃
作者：屈大均
朝代：清
体裁：五言律诗

参差水杨柳，中有夭桃然。绿将红作里，花与叶争妍。千千分巧笑，一一作春眠。相映宜晴雨，依依此海天。
赋怀塞外友人
作者：屈大均
朝代：清

塞外知寒绝，凄凉黑水涯。貂毛那受雪，马肉不沾沙。风断三秋草，冰开二月花。催人双泪落，最苦是清笳。得风貂更暖，不必著重裘。食肉身虽老，弯弓汗便流。黄羊烧大雪，紫兔射高秋。属国归须晚，于今未白头。
赋怀塞外友人·其一
作者：屈大均
朝代：清
体裁：五言律诗

塞外知寒绝，凄凉黑水涯。貂毛那受雪，马肉不沾沙。风断三秋草，冰开二月花。催人双泪落，最苦是清笳。
赋怀塞外友人·其二
作者：屈大均
朝代：清
体裁：五言律诗

得风貂更暖，不必著重裘。食肉身虽老，弯弓汗便流。黄羊烧大雪，紫兔射高秋。属国归须晚，于今未白头。
赋答楚人陈子山
作者：屈大均
朝代：清

白鹇生长二禺中，雄白雌朱与众同。芝朮那能如一老，鸡豚未肯易三公。文章知己欢南楚，烟雨开帆恨大通。寄语武昌城畔柳，相思长系鹤楼东。兄弟君家不可当，长公人羡白眉长。三珠树作题诗笔，八桂花为奏事香。相父天南多教育，留家湖北待回翔。炎天六月难言别，相照冰心一片光。
赋答楚人陈子山·其一
作者：屈大均
朝代：清
体裁：七言律诗

白鹇生长二禺中，雄白雌朱与众同。芝朮那能如一老，鸡豚未肯易三公。文章知己欢南楚，烟雨开帆恨大通。寄语武昌城畔柳，相思长系鹤楼东。
赋答楚人陈子山·其二
作者：屈大均
朝代：清
体裁：七言律诗

兄弟君家不可当，长公人羡白眉长。三珠树作题诗笔，八桂花为奏事香。相父天南多教育，留家湖北待回翔。炎天六月难言别，相照冰心一片光。
赋答楚人陈子山又答其弟仲夔·其一
作者：屈大均
朝代：清
体裁：七言律诗

扬鞭几日别京华，吴下争看白鼻騧。剑客多生荆楚地，骚辞更在大夫家。同将孝友光南海，独惜英雄老紫霞。兄弟六龙君第二，趋庭万里慰公沙。
赋答莞中梁子
作者：屈大均
朝代：清

万里孤征日，三朝痛哭人。还家如紫塞，见尔即青春。犬马难酬主，鸡豚幸及亲。白头得知己，感激更沾巾。丈夫时命薄，不幸作神仙。梅福监门日，安期卖药年。道须高士得，书必后人传。岁晏多风雪，松枝好自坚。与子复何事，千秋一采薇。自惊鸾鹤贵，不必稻粱肥。海气楼台结，溪声水石飞。庞公我兄事，床下拜无违。沧浪歌自逸，渔父即三闾。哀怨复何益，芬芳难久居。月华含霜湿，泉响入风虚。吾道远游好，从君恣所如。时无衰凤在，谁与楚狂言。将子知音好，从兹古道敦。鸳鸯元共命，兰蕙亦同根。寡过相须甚，时时一讨论。
赋答莞中梁子·其一
作者：屈大均
朝代：清
体裁：五言律诗

万里孤征日，三朝痛哭人。还家如紫塞，见尔即青春。犬马难酬主，鸡豚幸及亲。白头得知己，感激更沾巾。
赋答莞中梁子·其三
作者：屈大均
朝代：清
体裁：五言律诗

与子复何事，千秋一采薇。自惊鸾鹤贵，不必稻粱肥。海气楼台结，溪声水石飞。庞公我兄事，床下拜无违。
赋答莞中梁子·其二
作者：屈大均
朝代：清
体裁：五言律诗

丈夫时命薄，不幸作神仙。梅福监门日，安期卖药年。道须高士得，书必后人传。岁晏多风雪，松枝好自坚。
赋答莞中梁子·其五
作者：屈大均
朝代：清
体裁：五言律诗

时无衰凤在，谁与楚狂言。将子知音好，从兹古道敦。鸳鸯元共命，兰蕙亦同根。寡过相须甚，时时一讨论。
赋答莞中梁子·其四
作者：屈大均
朝代：清
体裁：五言律诗

沧浪歌自逸，渔父即三闾。哀怨复何益，芬芳难久居。月华含霜湿，泉响入风虚。吾道远游好，从君恣所如。
赋答贺子并赠其行
作者：屈大均
朝代：清
体裁：七言律诗

珠海中流有海珠，木棉多是女珊瑚。黄金客自趋南武，香草人谁问大夫。牖户忽来朱鬣马，壶浆频与白头乌。情深岂是怜词赋，异日琼瑶报不无。
赋赠元孝仲已叔吾三子
作者：屈大均
朝代：清
体裁：七言律诗

碧血先公入地深，平生空抱复雠心。频教令子惊天马，更待孤儿隶羽林。慈孝自应难北面，弦歌人爱是南音。白头多少西州客，一废莪蒿直至今。
赋赠广州刘静庵太守
作者：屈大均
朝代：清
体裁：七言律诗

十郡枢机是广州，公来贤冠九诸侯。江间再作沉香浦，洞口重开穗石楼。楚国辞华多雅颂，炎天文献少春秋。深凭玉尺加裁定，勿负殷勤一太丘。
赋赠番禺孔明府
作者：屈大均
朝代：清
体裁：七言律诗

特简名贤向越台，素王苗裔鲁邦来。真知孝友能为政，自有神明不用才。泗水流添珠海满，尼山色映玉峰开。番禺自昔循良少，岂弟如公接上台。
赋赠秣陵某方伯
作者：屈大均
朝代：清
体裁：五言排律

南国当珠斗，东山得衮衣。开藩龙虎地，敷政帝王畿。召伯多阴雨，君陈在紫薇。归心先白屋，入梦即黄扉。海内难藏富，朝端有作威。苍生瞻岳牧，令子赞庭帏。孝友陪张仲，文章接陆机。江山三楚是，花柳六朝非。北海尊能满，西园赋不违。谢公墩咫尺，相赏及芳菲。
赋赠粤东典试刘工部
作者：屈大均
朝代：清
体裁：五言律诗

驷马中郎客，梅花水部才。大文持玉尺，元气酌金罍。尽网珊瑚树，穷探明月胎。斑骓归莫遽，秋满越王台。
赋赠贾新会
作者：屈大均
朝代：清
体裁：五言律诗

往日丁侯积，从师学有馀。老人惟碧玉，弟子复嘉鱼。君此为仙令，人多赋乐居。兕觥争上者，春酒美何如。
赋送镇安别驾
作者：屈大均
朝代：清
体裁：五言排律

邕州千里外，土府万山中。地与交南接，官于太守同。威灵千骑入，德教百蛮通。银艾腰方始，金标立未终。声诗开子女，明信荐三公。吹管消春瘴，挥琴送夕鸿。玉壶长注露，铜鼓静含风。雨散雷高翠，霞连海角红。怀人东莞远，平佛日南空。四塞当天险，三年奏土功。伫闻神雀下，褒语出深宫。
赞成功
作者：屈大均
朝代：清
体裁：词

莞城香角，血格油沉，收藏奁内女儿心。买来薰被，费尽麸金。双烟缭绕，又到春深。几夜风雪，飘洒梅林。偏愁冻杀绿衣禽。一般双宿，忍使寒暗。氤氲两翅，覆尔兰衾。
赠丁秋水
作者：屈大均
朝代：清
体裁：七言律诗

东官画手高吾粤，君作翎毛更有神。长虑鸳鸯飞入水，复愁蝴蝶去随人。香从儿女求生结，花向仙灵得大春。红翠白鹇多见与，吾生鸾鹤最交亲。
赠万生
作者：屈大均
朝代：清
体裁：古风

寡妇得丹穴，礼抗万乘君。百尺怀清台，煌煌巴水滨。丈夫无货财，为德将何因。观时得权变，白圭诚智人。东南市玉帛，西北贸马牛。为君富敌国，五行运其筹。握土成黄金，丹诀藏浮丘。关中日转饷，地利如川流。功名何赫赫，谁知文终侯。
赠东洞庭席翁
作者：屈大均
朝代：清
体裁：七言绝句

四皓旧楼林屋洞，今君清啸莫釐峰。楼前七十二峰月，不及仙人冰雪容。
赠东湖校书侍女
作者：屈大均
朝代：清
体裁：七言绝句

扫镜青衣亦自妍，相逢正及破瓜前。人言白白泥中藕，却胜红红水上莲。
赠东莞叶君
作者：屈大均
朝代：清
体裁：七言绝句

千亩香林在莞中，君家正是密香丛。罗浮四百铜垆器，一气双烟睡处通。
赠九十张翁
作者：屈大均
朝代：清
体裁：七言律诗

翁年九十即期颐，绀发朱颜映秀眉。连岁生男皆有影，开春得妾更多姿。芝华不少疗饥者，木槿偏多爱老时。凤子衣围孩笑满，弄雏堂上玉参差。
赠二张太史
作者：屈大均
朝代：清
体裁：古风

之子生京口，金焦秀色多。文章若江水，万里下岷峨。日月趋丹禁，双双鸣玉珂。弟兄皆早达，花萼共婆娑。
赠从兄贲士泰士
作者：屈大均
朝代：清
体裁：七言绝句

明月长悬君子光，风流文采自沅湘。与君共是三闾裔，骚赋相将作楚狂。
赠从化郭邑侯
作者：屈大均
朝代：清

圭璧鄘君子，干旄卫大夫。武公知汝是，姝子得人无。邑枕花溪上，城开石鼓隅。笺经为政暇，镇日对双梧。鲁史君家学，孳孳笔削心。专门三传早，吏治一经深。政简宜山县，书成亦竹林。汉儒推董氏，黾勉嗣高音。
赠从化郭邑侯·其一
作者：屈大均
朝代：清
体裁：五言律诗

圭璧鄘君子，干旄卫大夫。武公知汝是，姝子得人无。邑枕花溪上，城开石鼓隅。笺经为政暇，镇日对双梧。
赠从化郭邑侯·其二
作者：屈大均
朝代：清
体裁：五言律诗

鲁史君家学，孳孳笔削心。专门三传早，吏治一经深。政简宜山县，书成亦竹林。汉儒推董氏，黾勉嗣高音。
赠仙苮
作者：屈大均
朝代：清

越女年来多善书，钟王笔法学无馀。珠江郑卉年犹小，势得惊鸾总不如。兼临画本作丹青，花鸟如生出素屏。前掩林良后张穆，天南绘事一娉婷。垂髫已作女棋师，玉子纵横落不迟。岑李近来称国手，岂知无敌在蛾眉。吾家闺阁有书生，夫婿为师学渐成。嗟尔聪明殊未遇，不知谁可教飞琼。
赠仙苮·其一
作者：屈大均
朝代：清
体裁：七言绝句

越女年来多善书，钟王笔法学无馀。珠江郑卉年犹小，势得惊鸾总不如。
赠仙苮·其三
作者：屈大均
朝代：清
体裁：七言绝句

垂髫已作女棋师，玉子纵横落不迟。岑李近来称国手，岂知无敌在蛾眉。
赠仙苮·其二
作者：屈大均
朝代：清
体裁：七言绝句

兼临画本作丹青，花鸟如生出素屏。前掩林良后张穆，天南绘事一娉婷。
赠仙苮·其四
作者：屈大均
朝代：清
体裁：七言绝句

吾家闺阁有书生，夫婿为师学渐成。嗟尔聪明殊未遇，不知谁可教飞琼。
赠何东滨处士
作者：屈大均
朝代：清

素冠东出墓门迟，攀柏曾枯南北枝。烈父丹心包马革，慈姑白首事熊饴。书成但置杯圈侧，养罢长悬乌鸟私。宿草一丘霜露遍，非寒亦觉思凄其。遗腹孤儿属羽林，汉家终报烈臣心。天哀孟母霜帏苦，地幸苏卿雪窖深。非族自知难北面，未归谁不作南音。蓼莪悲尽还禾黍，血泪终身洒满襟。死事终军正妙年，鬼雄邗上战空天。招魂应葬梅花岭，为厉难归白下田。六尺遗孤哀汝在，干秋继志让谁贤。三年墓左空啼血，未许乘春化杜鹃。嵇康有母甚慈威，教子山阿日采薇。颐性自令高士在，洁身谁谓丈人非。鹿逢甘草频呜友，蝉有高梧欲罢飞。忠养未能吾自愧，艰难水菽与君违。依人即是远游时，两鬓飘萧喜未丝。牧犊有儿应不娶，牵牛无女莫相思。坐边书带多芳草，行处商颜足紫芝。不仕与君同苦节，笑他嵇绍血淋漓。天寒共宿枕衾同，骨肉交深异姓中。白首争知添死友，缁衣不必托生公。吴戈遽弃怜而父，殷社长墟恨彼童。话处斜阳频惨淡，忍将双泪向西风。
赠何东滨处士·其一
作者：屈大均
朝代：清
体裁：七言律诗

素冠东出墓门迟，攀柏曾枯南北枝。烈父丹心包马革，慈姑白首事熊饴。书成但置杯圈侧，养罢长悬乌鸟私。宿草一丘霜露遍，非寒亦觉思凄其。
赠何东滨处士·其三
作者：屈大均
朝代：清
体裁：七言律诗

死事终军正妙年，鬼雄邗上战空天。招魂应葬梅花岭，为厉难归白下田。六尺遗孤哀汝在，干秋继志让谁贤。三年墓左空啼血，未许乘春化杜鹃。
赠何东滨处士·其二
作者：屈大均
朝代：清
体裁：七言律诗

遗腹孤儿属羽林，汉家终报烈臣心。天哀孟母霜帏苦，地幸苏卿雪窖深。非族自知难北面，未归谁不作南音。蓼莪悲尽还禾黍，血泪终身洒满襟。
赠何东滨处士·其五
作者：屈大均
朝代：清
体裁：七言律诗

依人即是远游时，两鬓飘萧喜未丝。牧犊有儿应不娶，牵牛无女莫相思。坐边书带多芳草，行处商颜足紫芝。不仕与君同苦节，笑他嵇绍血淋漓。
赠何东滨处士·其六
作者：屈大均
朝代：清
体裁：七言律诗

天寒共宿枕衾同，骨肉交深异姓中。白首争知添死友，缁衣不必托生公。吴戈遽弃怜而父，殷社长墟恨彼童。话处斜阳频惨淡，忍将双泪向西风。
赠何东滨处士·其四
作者：屈大均
朝代：清
体裁：七言律诗

嵇康有母甚慈威，教子山阿日采薇。颐性自令高士在，洁身谁谓丈人非。鹿逢甘草频呜友，蝉有高梧欲罢飞。忠养未能吾自愧，艰难水菽与君违。
赠何给谏
作者：屈大均
朝代：清
体裁：五言律诗

老矣黄门客，军中昔苦辛。江山无半壁，市井有孤臣。海日生红树，天风起白蘋。相公家学在，词赋亦经纶。
赠余鸿
作者：屈大均
朝代：清
体裁：古风

岁寒雁门雁，来及江南春。向尔池塘里，双双栖白蘋。高堂在南海，少妇自西秦。万里宁亲去，从君一问津。
赠佟声速
作者：屈大均
朝代：清
体裁：古风

长君四十年，汝乃谓予兄。岂非以才故，虽少可雁行。我愧老无闻，蹉跎徒杖乡。于道苦不足，岂敢矜文章。殷勤辱招致，何以酬谦光。暇日开园林，相与浮羽觞。袒跣攀芙荷，礼法亦已忘。亭似华绛跌，注立池中央。义如千叶间，特出为莲房。君多令兄弟，靴如唐棣芳。华萼相承覆，亲爱多嘉祥。伯兮宰大邑，治行称循良。叔季皆大器，磨砻成圭璋。与父观察公，撞踵登庙廊。君今未欲仕，散带聊清狂。黄金得贵显，是道奚足臧。才如汉司马，嗟彼乃赀郎。时时幸称病，不逐诸公卿。得与文君欢，饮酒清琴旁。君今美辞赋，知己多鸳鸯。毋令绿衣人，侵彼丹凤凰。君子哀窈窕，不淫师文王。如彼王雎鸟，和呜当春阳。
赠侯商丘伯
作者：屈大均
朝代：清
体裁：五言律诗

君王思麦饭，爵尔列侯中。虽抱山河誓，犹惭汗马功。赤眉方煽乱，天水欲争雄。诸将推冯异，期君奋翼同。
赠兖州朱十四
作者：屈大均
朝代：清

少小逐游侠，骄行白鼻騧。昔逢宋如意，今得鲁朱家。拂剑舞秋月，开樽临暮霞。高堂有歌管，斟酌曲中花。嗟君闾里侠，金尽欲如何。乱后田园少，愁中鼓角多。将军无细柳，渔父且沧波。怀有遗书在，行行避紫驼。
赠兖州朱十四·其一
作者：屈大均
朝代：清
体裁：五言律诗

少小逐游侠，骄行白鼻騧。昔逢宋如意，今得鲁朱家。拂剑舞秋月，开樽临暮霞。高堂有歌管，斟酌曲中花。
赠兖州朱十四·其二
作者：屈大均
朝代：清
体裁：五言律诗

嗟君闾里侠，金尽欲如何。乱后田园少，愁中鼓角多。将军无细柳，渔父且沧波。怀有遗书在，行行避紫驼。
赠内
作者：屈大均
朝代：清
体裁：五言律诗

接舆既高洁，妻子亦冰清。白首堪偕隐，青山不用名。依人愁雁塞，将母忆羊城。万里车同挽，明当故国行。
赠冯律天
作者：屈大均
朝代：清

久客辽阳识地形，巫闾长白有图经。南帆倘至松花水，定向床前拜管宁。从军十六向辽东，白首田畴未有功。兵法不须多记诵，时来妇女亦英雄。饥鹰那得久依人，老向沙场亦有神。自在将军元有命，相逢且醉秣陵春。朝天宫在冶城间，未就丹砂已驻颜。年少黄冠皆弟子，仙经教授不曾閒。
赠冯律天·其一
作者：屈大均
朝代：清
体裁：七言绝句

久客辽阳识地形，巫闾长白有图经。南帆倘至松花水，定向床前拜管宁。
赠冯律天·其三
作者：屈大均
朝代：清
体裁：七言绝句

饥鹰那得久依人，老向沙场亦有神。自在将军元有命，相逢且醉秣陵春。
赠冯律天·其二
作者：屈大均
朝代：清
体裁：七言绝句

从军十六向辽东，白首田畴未有功。兵法不须多记诵，时来妇女亦英雄。
赠冯律天·其四
作者：屈大均
朝代：清
体裁：七言绝句

朝天宫在冶城间，未就丹砂已驻颜。年少黄冠皆弟子，仙经教授不曾閒。
赠刘明府
作者：屈大均
朝代：清
体裁：七言律诗

不惜京华谒选迟，吴门先去访人师。乘閒更作神明宰，学道偏宜孝友姿。纱帐高堂双寿母，羽林前代一孤儿。相逢数问先公事，泪洒龙蛇失路时。
赠刘显之生日
作者：屈大均
朝代：清
体裁：五言律诗

同庚俱白首，文学汝翩翩。师是兰陵老，人惟祭酒贤。菊含长至艳，梅吐小春妍。共是岁寒物，冰霜得大年。
赠刘氏武姞
作者：屈大均
朝代：清
体裁：七言律诗

卿是昭平抑富川，绿珠乡里总婵娟。未生雏凤仙难学，曾与兰葩帝自怜。载向南京几万里，携来西粤又三年。相将负戴何曾别，老得红颜体益坚。
赠刘生
作者：屈大均
朝代：清
体裁：五言律诗

十八冠军年，沙场奋玉鞭。刘生元侠少，汉将好飞骞。剑口寒星出，弓弰满月悬。先平南越占，却到朔云边。
赠刘生
作者：屈大均
朝代：清

英雄多失路，四十未功名。慷慨一杯酒，飞扬万里征。文章新豹变，汗血旧龙争。莫即辞贫贱，君才晚更成。平生一宝剑，持以结交亲。不恨相知晚，惟期白首新。卧龙殊未老，飞兔更无伦。异日沙场上，挥鞭逐后尘。
赠刘生·其一
作者：屈大均
朝代：清
体裁：五言律诗

英雄多失路，四十未功名。慷慨一杯酒，飞扬万里征。文章新豹变，汗血旧龙争。莫即辞贫贱，君才晚更成。
赠刘生·其二
作者：屈大均
朝代：清
体裁：五言律诗

平生一宝剑，持以结交亲。不恨相知晚，惟期白首新。卧龙殊未老，飞兔更无伦。异日沙场上，挥鞭逐后尘。
赠别吴门朱雪鸿
作者：屈大均
朝代：清

亦是青青草，如何独有芳。相知一渔父，欲去是清湘。二女元仙姥，三闾亦楚狂。含情赠琼佩，珍重系罗裳。勇绝专诸子，当年学炙鱼。人留刺客传，巷有伯鸾居。庑下虽逃世，舂边亦著书。吴人能用剑，风俗近何如。平生人事拙，名外得夫君。有子随黄岳，无家在白云。桃椎时织屦，西子每湔裙。高洁谁能似，兰葩亦未芬。美尔多贤友，书中姓氏留。明春来茂苑，之子识西舟。王霸从无种，文章自有秋。田园何必问，吾道本云浮。麈尾平生物，兼之白鹭翎。相贻惟皎洁，相赏更沉冥。石气薰黄浦，湖光浴翠屏。殷勤期汝友，舣棹采香泾。金昌亭下墓，传是汉梁鸿。身似要离细，心因匕首雄。凭君披宿草，与客溯高风。复向皋桥畔，长歌吊伯通。昆山陶岘好，浪迹在云烟。天性元麋鹿，人言是水仙。风流君最慕，高尚世争传。安得三舟去，重浮碧海边。勿复求当世，江东作步兵。生前应自适，身后不须名。千里莼长美，三江水复清。弹琴小渔舸，随意太湖行。吴船多六柱，一一受风凉。藕是伤荷好，松惟阔叶香。湖中鱼斗大，溪上酒城长。归及小儿节，瓜蔬满画堂。传闻言偃宅，古井接潮波。一片洗衣石，千秋生薜萝。精华南国盛，文学大吴多。君爱琴川上，遗风总善歌。西山林屋畔，禄里旧成村。地肺无秦汉，芝华有子孙。仙人须佐命，白首未忘言。终隐谁能似，淮阳一老尊。毵娑凤州柳，枝叶最垂垂。絮向白头扑，花兼红粉吹。年年分越女，处处寄湘累。清婉吴音好，相思定不衰。
赠别吴门朱雪鸿·其一
作者：屈大均
朝代：清
体裁：五言律诗

亦是青青草，如何独有芳。相知一渔父，欲去是清湘。二女元仙姥，三闾亦楚狂。含情赠琼佩，珍重系罗裳。
赠别吴门朱雪鸿·其七
作者：屈大均
朝代：清
体裁：五言律诗

昆山陶岘好，浪迹在云烟。天性元麋鹿，人言是水仙。风流君最慕，高尚世争传。安得三舟去，重浮碧海边。
赠别吴门朱雪鸿·其三
作者：屈大均
朝代：清
体裁：五言律诗

平生人事拙，名外得夫君。有子随黄岳，无家在白云。桃椎时织屦，西子每湔裙。高洁谁能似，兰葩亦未芬。
赠别吴门朱雪鸿·其九
作者：屈大均
朝代：清
体裁：五言律诗

吴船多六柱，一一受风凉。藕是伤荷好，松惟阔叶香。湖中鱼斗大，溪上酒城长。归及小儿节，瓜蔬满画堂。
赠别吴门朱雪鸿·其二
作者：屈大均
朝代：清
体裁：五言律诗

勇绝专诸子，当年学炙鱼。人留刺客传，巷有伯鸾居。庑下虽逃世，舂边亦著书。吴人能用剑，风俗近何如。
赠别吴门朱雪鸿·其五
作者：屈大均
朝代：清
体裁：五言律诗

麈尾平生物，兼之白鹭翎。相贻惟皎洁，相赏更沉冥。石气薰黄浦，湖光浴翠屏。殷勤期汝友，舣棹采香泾。
赠别吴门朱雪鸿·其八
作者：屈大均
朝代：清
体裁：五言律诗

勿复求当世，江东作步兵。生前应自适，身后不须名。千里莼长美，三江水复清。弹琴小渔舸，随意太湖行。
赠别吴门朱雪鸿·其六
作者：屈大均
朝代：清
体裁：五言律诗

金昌亭下墓，传是汉梁鸿。身似要离细，心因匕首雄。凭君披宿草，与客溯高风。复向皋桥畔，长歌吊伯通。
赠别吴门朱雪鸿·其十
作者：屈大均
朝代：清
体裁：五言律诗

传闻言偃宅，古井接潮波。一片洗衣石，千秋生薜萝。精华南国盛，文学大吴多。君爱琴川上，遗风总善歌。
赠别吴门朱雪鸿·其十一
作者：屈大均
朝代：清
体裁：五言律诗

西山林屋畔，禄里旧成村。地肺无秦汉，芝华有子孙。仙人须佐命，白首未忘言。终隐谁能似，淮阳一老尊。
赠别吴门朱雪鸿·其十二
作者：屈大均
朝代：清
体裁：五言律诗

毵娑凤州柳，枝叶最垂垂。絮向白头扑，花兼红粉吹。年年分越女，处处寄湘累。清婉吴音好，相思定不衰。
赠别吴门朱雪鸿·其四
作者：屈大均
朝代：清
体裁：五言律诗

美尔多贤友，书中姓氏留。明春来茂苑，之子识西舟。王霸从无种，文章自有秋。田园何必问，吾道本云浮。
赠别徐子卿
作者：屈大均
朝代：清

君亦襄阳隐，山民是小庞。田园无素业，烟水是炎邦。汉月悬铜柱，蛮花扑玉缸。荔枝归献好，贤父望三泷。沐犊犹无匹，牵牛已有期。朝飞怜雉子，夕寝忆熊罴。粳稻全收日，芙荷半落时。凉风休得早，吹白鬓边丝。共是单家子，栖迟日以贫。黄香无大裤，徐庶有疏巾。蝉饮惟清露，鱼行只白蘋。而翁早高逸，吾道在遗人。
赠别徐子卿·其一
作者：屈大均
朝代：清
体裁：五言律诗

君亦襄阳隐，山民是小庞。田园无素业，烟水是炎邦。汉月悬铜柱，蛮花扑玉缸。荔枝归献好，贤父望三泷。
赠别徐子卿·其三
作者：屈大均
朝代：清
体裁：五言律诗

共是单家子，栖迟日以贫。黄香无大裤，徐庶有疏巾。蝉饮惟清露，鱼行只白蘋。而翁早高逸，吾道在遗人。
赠别徐子卿·其二
作者：屈大均
朝代：清
体裁：五言律诗

沐犊犹无匹，牵牛已有期。朝飞怜雉子，夕寝忆熊罴。粳稻全收日，芙荷半落时。凉风休得早，吹白鬓边丝。
赠别朱二陶
作者：屈大均
朝代：清
体裁：古风

与君结相知，一见即胶漆。是我直谅友，为心何笃实。谗言日以起，所忤人非一。君乃爱楚狂，狂歌有得失。秃鹜啄凤凰，口血乾无日。毛羽何摧颓，交亲笑且咥。都蔗不可杖，徒然甘如蜜。蛇床不可怀，能乱薇芜质。白璧难久完，夜光天所嫉。努力为不才，片言杀身毕。吾友罕夹辅，君行复仓卒。士败气不挫，玉碎光逾出。妖蛊仅一时，吾道戒淫泆。君去我益孤，相思成疢疾。无人为禦侮，所恃两贤匹。季心一手援，鲍宣复相恤。握手立斯须，慷慨情洋溢。弱龄学古道，垂老犹骄逸。补过兹不暇，君其加诸膝。君子爱同类，岂敢为私昵。恺悌毋信谗，所望诸侨肸。临岐路涟涟，风叶为萧瑟。
赠别查德尹
作者：屈大均
朝代：清
体裁：古风

君之父与兄，与予相友善。父也岁寒姿，柯条蒙雪霰。松柏天所私，青青长不变。大冬愁凝阴，微阳难与战。潜神在九渊，龙蠖谁能见。我亦款冬花，苦寒相婉娈。春日未载阳，甘同萎草贱。相别未几时，溘焉朝露先。岂谓觏夫君，先人俨颜面。彷佛黄钟声，有光目流电。肥瘠亦不殊，天形妙相践。长短争秋毫，䰄少亦连卷。识者尽惊喜，性亦同狂狷。文章若孔鸾，珠毛相贯串。黄者如金钱，白者如绡练。自铸伟丽辞，六艺作钗钏。吟言自回环，不嫁惜婵媛。盛饬将有行，未能舍环瑱。太素在中央，絺绣四为缘。易爻尚白贲，诗风后绘绚。先公所教勒，夙夜惟经传。明将于国雍，写书自供缮。贻我外家语，摩研当无倦。
赠别查韬荒
作者：屈大均
朝代：清

海岳多精液，生君俊异才。文从六经出，学自二人来。白首天犹困，狂歌日已哀。艰难相羽翼，岁晏且樽罍。汝昨云南去，昆明涉倒流。滇王惊大笔，汉将赠轻裘。兵法儿曾学，权书父所留。莫徒工草檄，厮养已封侯。膏物吴江足，文禽越峤多。羽毛君不妒，音响自相和。海气朝成市，潮田暮涌波。亦知奇道否，郁水接牂柯。莞香多血结，端砚有花痕。相赠无馀物，相知祗二言。才高偏下俗，气侠不惭恩。沉湎谁能似，生涯在绿樽。去踏梅花岭，斑骓似陆郎。无才除左纛，不敢问金装。赣石诸滩险，浔江九派长。舟中如有作，一一记炎方。山枝工蜜渍，水熟解兰薰。归赠楼中妇，香应日夕闻。书从闺阁著，情以友朋分。时作熊经好，遵生贵在勤。弹筝纤手子，送尔曲难终。斫鲙鲥鱼白，调齑豆蔻红。道成方好色，才在不知穷。金石期相保，千秋业在躬。越草多灵药，蛮花半大丹。神仙宁有种，服食不曾难。葛令遗书古，浮丘静夜寒。留君偏未得，涕泪落江干。岂敢多求友，交君已不孤。谗言从贝锦，清鉴自冰壶。菡萏双峰出，云霞一气敷。繇来不离别，有道在虚无。
赠别查韬荒·其一
作者：屈大均
朝代：清
体裁：五言律诗

海岳多精液，生君俊异才。文从六经出，学自二人来。白首天犹困，狂歌日已哀。艰难相羽翼，岁晏且樽罍。
赠别查韬荒·其七
作者：屈大均
朝代：清
体裁：五言律诗

弹筝纤手子，送尔曲难终。斫鲙鲥鱼白，调齑豆蔻红。道成方好色，才在不知穷。金石期相保，千秋业在躬。
赠别查韬荒·其三
作者：屈大均
朝代：清
体裁：五言律诗

膏物吴江足，文禽越峤多。羽毛君不妒，音响自相和。海气朝成市，潮田暮涌波。亦知奇道否，郁水接牂柯。
赠别查韬荒·其九
作者：屈大均
朝代：清
体裁：五言律诗

岂敢多求友，交君已不孤。谗言从贝锦，清鉴自冰壶。菡萏双峰出，云霞一气敷。繇来不离别，有道在虚无。
赠别查韬荒·其二
作者：屈大均
朝代：清
体裁：五言律诗

汝昨云南去，昆明涉倒流。滇王惊大笔，汉将赠轻裘。兵法儿曾学，权书父所留。莫徒工草檄，厮养已封侯。
赠别查韬荒·其五
作者：屈大均
朝代：清
体裁：五言律诗

去踏梅花岭，斑骓似陆郎。无才除左纛，不敢问金装。赣石诸滩险，浔江九派长。舟中如有作，一一记炎方。
赠别查韬荒·其八
作者：屈大均
朝代：清
体裁：五言律诗

越草多灵药，蛮花半大丹。神仙宁有种，服食不曾难。葛令遗书古，浮丘静夜寒。留君偏未得，涕泪落江干。
赠别查韬荒·其六
作者：屈大均
朝代：清
体裁：五言律诗

山枝工蜜渍，水熟解兰薰。归赠楼中妇，香应日夕闻。书从闺阁著，情以友朋分。时作熊经好，遵生贵在勤。
赠别查韬荒·其四
作者：屈大均
朝代：清
体裁：五言律诗

莞香多血结，端砚有花痕。相赠无馀物，相知祗二言。才高偏下俗，气侠不惭恩。沉湎谁能似，生涯在绿樽。
赠别楚客
作者：屈大均
朝代：清
体裁：五言律诗

相逢蓟门月，如入洞庭秋。楚客多奇服，湘娥善暮愁。平生慕宗国，亦既适荆州。岂意狂歌客，偏从燕地求。
赠别武昌陈子山昆弟之作
作者：屈大均
朝代：清
体裁：古风

江汉何滔滔，其神足纲纪。大别如长城，中分南国水。君家高冠山，黄鹄当门峙。形势雄湖湘，人才争郁起。昔我客汉阳，求友得一士。岂知君弟昆，乃在吾桑梓。伯仲圭璋姿，青云翘玉趾。所得凤凰毛，多分诸季子。三百日弦歌，情礼为终始。贤父师于家，金玉相涤理。扬粤观人文，化成察所以。颜曾昔童蒙，造道莫能止。年少圣所畏，惭予将暮齿。清夏珠江湄，饮饯交壶矢。执手情依依，所赠惟璚蕊。我本荆楚人，秭归有故里。先臣居屈沱，女媭砧在彼。安得从君归，三闾陈簠簋。汉家重楚声，离骚多所拟。君为宋景徒，努力事兰芷。
赠别甘处士返豫章
作者：屈大均
朝代：清
体裁：古风

甘君生豫章，才藻含素芬。文章精且醇，色映匡庐鲜。挟子游江东，雏凤何翩翩。以予罗浮人，白鹇同飞鶱。能知老夫佗，南武霸一偏。其时雄豪士，何以终九真。使无佗为君，必当出暑门。相从子房流，为汉树功勋。予言二世时，扬粤有梅鋗。其家在台岭，自言勾践孙。沛公义兵起，鋗亦奋戈鋋。户出一壮士，家出一櫜鞬。领以摇毋馀，踰岭至馀干。先说鄱阳君，当从沛公西。芮也豫章人，与鋗桑梓连。发兵使先行，行至南阳间。天授得帝子，立谈动龙颜。遂从破秦关，功为诸侯先。二周与勾践，雠耻一时湔。使其相尉佗，不过蛮夷贤。箕踞反天性，礼义同草菅。贻笑陆大夫，吕嘉徒周旋。安得万户封，汤沐梅花田。我家临番禺，在佗故台端。孔雀珥门户，离支充玉盘。翠羽作船䉶，明珠盈衣缘。奇花与珍木，户牖香翻纷。苛法苦屠雎，诛求无茕鳏。桀骏夜出攻，五军血如泉。生性本陆梁，与嬴有深冤。龙川乃秦令，讵肯为其臣。自当踵台侯，大义以雷震。君归在金精，乃与张女邻。丽英昔不嫁，芮也徒缠绵。泠泠石鼓歌，高响流云烟。君如遇衡山，亦可相婵嫣。毋怀匹妇谅，褰衣而不前。
赠别颍川刘子
作者：屈大均
朝代：清
体裁：五言律诗

君昔苏门隐，移家自汝阴。相逢长啸客，相引夏峰深。白日依毫素，流泉托玉琴。清虚抱天识，轩冕几沉吟。
赠别颜修来
作者：屈大均
朝代：清

斗柄垂双华，龙门控大河。精灵从此得，哀乐向来过。白帝开珠阙，苍龙引玉珂。登临吾与汝，万古一高歌。我忆炎洲好，乘秋返故乡。鹧鸪长向日，桂树不惊霜。别酒愁燕市，征车苦太行。青云君已达，应自惜圭璋。
赠别颜修来·其一
作者：屈大均
朝代：清
体裁：五言律诗

斗柄垂双华，龙门控大河。精灵从此得，哀乐向来过。白帝开珠阙，苍龙引玉珂。登临吾与汝，万古一高歌。
赠别颜修来·其二
作者：屈大均
朝代：清
体裁：五言律诗

我忆炎洲好，乘秋返故乡。鹧鸪长向日，桂树不惊霜。别酒愁燕市，征车苦太行。青云君已达，应自惜圭璋。
赠前松溪张明府
作者：屈大均
朝代：清
体裁：七言律诗

秋色凄清白露前，知君拄笏凤台烟。浮山来作罗山客，葛令行同鲍令仙。生日登高逢令节，平时止酒足新篇。渊明自昔怜重九，采采黄华复汝贤。
赠前端州张君
作者：屈大均
朝代：清
体裁：七言律诗

太守崧台振玉珂，端江一道满恩波。清凉尚有棠阴在，遗佚其如柳下何。楚雾沾濡愁日少，秦风慷慨感秋多。哲兄勋业河西盛，归听甘州啖紫驼。
赠单翁
作者：屈大均
朝代：清

为家只爱在陈村，溪水潆洄绿绕门。绝似鉴湖西一曲，酿成花露醉无言。子侄相将作酒家，高头豆酒胜流霞。酿师远自山阴至，此水争言似若耶。此水天生作酒泉，翁来更在浙人先。人间致富无如酒，酿法殷勤向我传。陈村果木多龙眼，一一花头饱露华。翁欲酒香还有法，春时兼与荔支花。陈村只在海云西，山水何曾让会稽。太白只今逢纪叟，閒来一任老春迷。四皓当年似尔无，朱颜白发拥罗敷。风流定得浮丘术，九十还能育凤雏。已得长生赖酒杯，素书时为少年开。老人岂必鹰扬去，令子行当虎步来。
赠单翁·其一
作者：屈大均
朝代：清
体裁：七言绝句

为家只爱在陈村，溪水潆洄绿绕门。绝似鉴湖西一曲，酿成花露醉无言。
赠单翁·其七
作者：屈大均
朝代：清
体裁：七言绝句

已得长生赖酒杯，素书时为少年开。老人岂必鹰扬去，令子行当虎步来。
赠单翁·其三
作者：屈大均
朝代：清
体裁：七言绝句

此水天生作酒泉，翁来更在浙人先。人间致富无如酒，酿法殷勤向我传。
赠单翁·其二
作者：屈大均
朝代：清
体裁：七言绝句

子侄相将作酒家，高头豆酒胜流霞。酿师远自山阴至，此水争言似若耶。
赠单翁·其五
作者：屈大均
朝代：清
体裁：七言绝句

陈村只在海云西，山水何曾让会稽。太白只今逢纪叟，閒来一任老春迷。
赠单翁·其六
作者：屈大均
朝代：清
体裁：七言绝句

四皓当年似尔无，朱颜白发拥罗敷。风流定得浮丘术，九十还能育凤雏。
赠单翁·其四
作者：屈大均
朝代：清
体裁：七言绝句

陈村果木多龙眼，一一花头饱露华。翁欲酒香还有法，春时兼与荔支花。
赠南安某别驾
作者：屈大均
朝代：清
体裁：七言律诗

西江地至南安尽，五岭门当二庾开。使者功名留玉枕，将军汤沐有红梅。三城客子浮家至，一代词人佐郡来。交广春秋新著就，殷勤花下待君裁。
赠南康伦太守
作者：屈大均
朝代：清
体裁：七言律诗

江西山水首南康，太守流风复紫阳。一画自能知日月，六经原不是文章。天边瀑布悬谈麈，云际屏风绕讼堂。咫尺肯容徐孺否，全家欲住蠡湖旁。
赠南雄某总戎
作者：屈大均
朝代：清
体裁：七言律诗

秦时南塞此雄州，锁钥凭君控上游。霹雳泉边开大帐，梅花国里坐台侯。家存两代山河誓，地接三城鼓角秋。幕府只今才子在，移家吾欲傍风流。
赠卜者陈生
作者：屈大均
朝代：清
体裁：五言律诗

往日松山战，而翁出汉家。主恩酬马革，臣节著龙沙。令子悲流落，炎天度岁华。将军馀碧血，滴滴在金笳。
赠卫山人
作者：屈大均
朝代：清
体裁：古风

卫子兴来书自圣，鸾鶱凤举繇天性。弯弓昔作李将军，搦管今为王大令。虎豹雄姿可奈何，无因血战出朝那。林泉处处成高隐，丝竹时时间浩歌。我今学书费毫素，下马何时草露布。君家夫人笔阵图，与尔经营及迟暮。报恩况复有文章，经世何妨向烟雾。
赠厉子还西泠
作者：屈大均
朝代：清

长忆西湖歌采菱，六桥秋水涨渔罾。逢君急剪松江绢，乞写双峰烟雨凝。离亭雨雪暮萧萧，换酒无从得紫貂。他日相寻君有梦，东樵不在即西樵。
赠厉子还西泠·其一
作者：屈大均
朝代：清
体裁：七言绝句

长忆西湖歌采菱，六桥秋水涨渔罾。逢君急剪松江绢，乞写双峰烟雨凝。
赠厉子还西泠·其二
作者：屈大均
朝代：清
体裁：七言绝句

离亭雨雪暮萧萧，换酒无从得紫貂。他日相寻君有梦，东樵不在即西樵。
赠友
作者：屈大均
朝代：清

与君生南溟，嘘噏雄百川。海波如连山，天地争回旋。蓬壶在鳖背，踟蹰未登仙。念此下民咨，干戈方缠绵。大禹股无毛，仲尼席屡迁。至人贵拯物，俾世无颠连。鸟兽与同群，松乔胡足贤。玄云无定体，应龙不常仪。昨日髡为奴，今朝冠有绥。贤者重其死，与世聊委蛇。委蛇夫如何，有亲方餔糜。登高呼我友，来同季女饥。君为爨下桐，我作薪中葵。持兹忧患身，柔顺同文箕。有鳏昔在下，雷雨终弗迷。聊陈衾与裯，同寝待鸣鸡。秋霜何凛冽，孤凤寒无衣。摛藻如云霞，五经徒纷披。微言在糟粕，千秋知者希。子志在春秋，我学惟蓍龟。阴阳道所贵，生杀其乘时。丹青亦寓言，游艺聊自嬉。浩荡象天形，山川相蔽亏。为余貌山鬼，窈窕含忧思。灵修在毫素，终古见光仪。三闾多微言，游仙托荒诞。追琢风谏心，光彩争云汉。离骚能好色，九章多怨叹。洋洋变风雅，发愤成波澜。苟非宋玉招，精魂方越散。神农削鸿梧，以合天人和。嗟余半死根，摧藏在山阿。蒙周生浊世，滑稽扬其波。湘累亦寓言，荒淫为九歌。变易吾仪容，云气象嵯峨。日月尚有瑕，丘陵亦孔讹。称文虽渺小，其旨咸包罗。夫子诚知音，悯我如韩娥。行云如可遏，更奏采菱荷。
赠友
作者：屈大均
朝代：清

鱼目似明珠，阳货似仲尼。苟非明哲人，安能辨几希。嗟予久飞遁，墨名行殊非。朝行脍人肝，暮行搴紫芝。吾子不遐弃，狂简其同归。隆冬不肃杀，阳春奚光辉。披裘入裸国，优哉聊娱戏。甘匏抱苦叶，萏菡含污泥。子推身已隐，焉用文章为。露华零蔓草，觏尔清扬姿。旷世无奇服，琼琚非所宜。携手登绵山，念我蛇无脂。神龙尚饥渴，君岂有兰饴。兰饴无使露，渊塞秉其私。我本接舆流，被发歌凤衰。时无鲁仲尼，狂简将何归。六经久榛莽，诸子多淫辞。嗟予非先觉，斯道将陵迟。狂澜思砥柱，疾风宜劲枝。嘉子方少龄，颜闵能为期。直如麻中蓬，皎若霜上曦。烹鱼为溉鬵，射虎为张机。堂堂并为仁，弃我莫如遗。桃虫化为雕，群飞啄九州。凤凰集于蓼，饥渴常怀忧。与君志天爵，仁义交绸缪。惕厉处明夷，保身随波流。瓶罍贵相资，箕毕贵相求。美人乘白云，昆崙去悠悠。吾将为造父，往御彼骅骝。日月私照临，我食恒无馀。绝尘天下马，今乃伏盐车。美人如惊鸿，飘飖过丹虚。神光倏阴阳，欲揽无琼琚。崇山蕴宝玉，沧海含龙鱼。云霞苟蒸液，变化在斯须。食德为膏粱，服道为绣襦。勖哉尔君子，毋效彼蘧蒢。黄鹄何缡褷，单游心伤悲。美人发无旟，君子佩无琚。萧艾盈中林，予兰将安依。驰车适西吴，庑下敛光辉。昔为清水珠，今为浊泾泥。吞声行踯躅，愿子相提携。黄山有温泉，日月所流精。饮之生羽翼，飘飖如容成。文章若云浮，五色为天经。三闾变风雅，好色成仙灵。轻举含道真，颜如蕣华荣。我持远游章，被之雅琴声。为君千金寿，相与娱生平。
赠友·其一
作者：屈大均
朝代：清
体裁：古风

与君生南溟，嘘噏雄百川。海波如连山，天地争回旋。蓬壶在鳖背，踟蹰未登仙。念此下民咨，干戈方缠绵。大禹股无毛，仲尼席屡迁。至人贵拯物，俾世无颠连。鸟兽与同群，松乔胡足贤。
赠友·其一
作者：屈大均
朝代：清
体裁：古风

鱼目似明珠，阳货似仲尼。苟非明哲人，安能辨几希。嗟予久飞遁，墨名行殊非。朝行脍人肝，暮行搴紫芝。吾子不遐弃，狂简其同归。隆冬不肃杀，阳春奚光辉。披裘入裸国，优哉聊娱戏。
赠友·其七
作者：屈大均
朝代：清
体裁：古风

黄山有温泉，日月所流精。饮之生羽翼，飘飖如容成。文章若云浮，五色为天经。三闾变风雅，好色成仙灵。轻举含道真，颜如蕣华荣。我持远游章，被之雅琴声。为君千金寿，相与娱生平。
赠友·其三
作者：屈大均
朝代：清
体裁：古风

我本接舆流，被发歌凤衰。时无鲁仲尼，狂简将何归。六经久榛莽，诸子多淫辞。嗟予非先觉，斯道将陵迟。狂澜思砥柱，疾风宜劲枝。嘉子方少龄，颜闵能为期。直如麻中蓬，皎若霜上曦。烹鱼为溉鬵，射虎为张机。堂堂并为仁，弃我莫如遗。
赠友·其三
作者：屈大均
朝代：清
体裁：古风

秋霜何凛冽，孤凤寒无衣。摛藻如云霞，五经徒纷披。微言在糟粕，千秋知者希。子志在春秋，我学惟蓍龟。阴阳道所贵，生杀其乘时。丹青亦寓言，游艺聊自嬉。浩荡象天形，山川相蔽亏。为余貌山鬼，窈窕含忧思。灵修在毫素，终古见光仪。
赠友·其二
作者：屈大均
朝代：清
体裁：古风

玄云无定体，应龙不常仪。昨日髡为奴，今朝冠有绥。贤者重其死，与世聊委蛇。委蛇夫如何，有亲方餔糜。登高呼我友，来同季女饥。君为爨下桐，我作薪中葵。持兹忧患身，柔顺同文箕。有鳏昔在下，雷雨终弗迷。聊陈衾与裯，同寝待鸣鸡。
赠友·其二
作者：屈大均
朝代：清
体裁：古风

甘匏抱苦叶，萏菡含污泥。子推身已隐，焉用文章为。露华零蔓草，觏尔清扬姿。旷世无奇服，琼琚非所宜。携手登绵山，念我蛇无脂。神龙尚饥渴，君岂有兰饴。兰饴无使露，渊塞秉其私。
赠友·其五
作者：屈大均
朝代：清
体裁：古风

日月私照临，我食恒无馀。绝尘天下马，今乃伏盐车。美人如惊鸿，飘飖过丹虚。神光倏阴阳，欲揽无琼琚。崇山蕴宝玉，沧海含龙鱼。云霞苟蒸液，变化在斯须。食德为膏粱，服道为绣襦。勖哉尔君子，毋效彼蘧蒢。
赠友·其五
作者：屈大均
朝代：清
体裁：古风

神农削鸿梧，以合天人和。嗟余半死根，摧藏在山阿。蒙周生浊世，滑稽扬其波。湘累亦寓言，荒淫为九歌。变易吾仪容，云气象嵯峨。日月尚有瑕，丘陵亦孔讹。称文虽渺小，其旨咸包罗。夫子诚知音，悯我如韩娥。行云如可遏，更奏采菱荷。
赠友·其六
作者：屈大均
朝代：清
体裁：古风

黄鹄何缡褷，单游心伤悲。美人发无旟，君子佩无琚。萧艾盈中林，予兰将安依。驰车适西吴，庑下敛光辉。昔为清水珠，今为浊泾泥。吞声行踯躅，愿子相提携。
赠友·其四
作者：屈大均
朝代：清
体裁：古风

三闾多微言，游仙托荒诞。追琢风谏心，光彩争云汉。离骚能好色，九章多怨叹。洋洋变风雅，发愤成波澜。苟非宋玉招，精魂方越散。
赠友·其四
作者：屈大均
朝代：清
体裁：古风

桃虫化为雕，群飞啄九州。凤凰集于蓼，饥渴常怀忧。与君志天爵，仁义交绸缪。惕厉处明夷，保身随波流。瓶罍贵相资，箕毕贵相求。美人乘白云，昆崙去悠悠。吾将为造父，往御彼骅骝。
赠友人
作者：屈大均
朝代：清

英雄耻割据，拂衣游江湖。我为沉水香，君为博山垆。紫烟扬光彩，丹成凌仙都。仙都虽宴乐，苍生嗟未苏。红旗如云霓，锦带曳芙蕖。利剑在掌中，出入风雷驱。萧曹刀笔吏，项羽乃匹夫。苟能拯水火，何辞七尺躯。王侯如敝屣，山林堪长娱。悲风振宿莽，贫士方寒饥。悠悠天上云，长借明月辉。嫫母已衣锦，南威长刈葵。乔松生路傍，不如彼薋葹。弹我丘中琴，彷佛孤鸾飞。落花如美人，翩翩来何迟。仰视云间星，牵牛光独微。淑慝不同涂，盈虚良有时。慎矣怀道符，颍阳以为期。灼灼怀春鸟，衔花吴江浔。玄豹久不食，蔚然文采深。风云荡天路，邂逅抒忧心。凭君青玉案，中夜张瑶琴。明月照南浦，晨风巢北林。河精为天汉，小星易浮沉。妙道贵忘言，达人无哀音。持此箕颍怀，聊以答所钦。樛木不下垂，甘匏安所依。嗟君富无骄，乃与黔娄期。黄流在玉瓒，大德在蒲衣。佻佻彼公子，安知天爵为。今时方丧乱，群盗争雄雌。授子以丹书，揣摩为帝师。神龙尚可醯，骏马亦可羁。至人与天游，虚无谁能知。煌煌我上天，照此豺虎骄。我无戈与矛，何能入山樵。石溪流溅溅，蘋萍随风飘。游鱼畏鹈鸪，神龙乐波潮。仙童颜姣好，迎我双琼箫。东游扶桑阙，西渡绛河桥。至道非无形，如月悬中宵。揽之盈玉手，欲赠彼娇娆。人生如电影，千载不崇朝。念彼牛山涕，乘化且逍遥。
赠友人·其一
作者：屈大均
朝代：清
体裁：古风

英雄耻割据，拂衣游江湖。我为沉水香，君为博山垆。紫烟扬光彩，丹成凌仙都。仙都虽宴乐，苍生嗟未苏。红旗如云霓，锦带曳芙蕖。利剑在掌中，出入风雷驱。萧曹刀笔吏，项羽乃匹夫。苟能拯水火，何辞七尺躯。王侯如敝屣，山林堪长娱。
赠友人·其三
作者：屈大均
朝代：清
体裁：古风

灼灼怀春鸟，衔花吴江浔。玄豹久不食，蔚然文采深。风云荡天路，邂逅抒忧心。凭君青玉案，中夜张瑶琴。明月照南浦，晨风巢北林。河精为天汉，小星易浮沉。妙道贵忘言，达人无哀音。持此箕颍怀，聊以答所钦。
赠友人·其二
作者：屈大均
朝代：清
体裁：古风

悲风振宿莽，贫士方寒饥。悠悠天上云，长借明月辉。嫫母已衣锦，南威长刈葵。乔松生路傍，不如彼薋葹。弹我丘中琴，彷佛孤鸾飞。落花如美人，翩翩来何迟。仰视云间星，牵牛光独微。淑慝不同涂，盈虚良有时。慎矣怀道符，颍阳以为期。
赠友人·其五
作者：屈大均
朝代：清
体裁：古风

煌煌我上天，照此豺虎骄。我无戈与矛，何能入山樵。石溪流溅溅，蘋萍随风飘。游鱼畏鹈鸪，神龙乐波潮。仙童颜姣好，迎我双琼箫。东游扶桑阙，西渡绛河桥。至道非无形，如月悬中宵。揽之盈玉手，欲赠彼娇娆。人生如电影，千载不崇朝。念彼牛山涕，乘化且逍遥。
赠友人·其四
作者：屈大均
朝代：清
体裁：古风

樛木不下垂，甘匏安所依。嗟君富无骄，乃与黔娄期。黄流在玉瓒，大德在蒲衣。佻佻彼公子，安知天爵为。今时方丧乱，群盗争雄雌。授子以丹书，揣摩为帝师。神龙尚可醯，骏马亦可羁。至人与天游，虚无谁能知。
赠友人制砚
作者：屈大均
朝代：清
体裁：七言绝句

凤池研瓦墨成螺，书画皆圆晋法多。爱尔米家新制好，水岩真紫胜洮河。
赠友侄林贻燕兄弟
作者：屈大均
朝代：清
体裁：七言律诗

林屋怀君好父兄，重来莞水不胜情。龙媒竞蹀风云起，稚子齐斑锦绣成。花到炎天无月令，莺当大雪已春声。文章莫但高吾党，乃祖先朝最有名。
赠友侄林赤见
作者：屈大均
朝代：清
体裁：五言律诗

有美忠良后，人称小凤凰。汝才须丽则，吾道亦文章。珠晒当明月，梅开及一阳。亲仁诸父在，孝友与天长。
赠友侄陈赣新婚
作者：屈大均
朝代：清
体裁：七言律诗

先公日月光辉在，乃父龙鸾羽翼长。碧血人钦司马烈，朱衣天与汉家香。承宗喜有湘蘋妇，报管毋为画黛郎。旧赐尽多弓矢在，射馀凫雁更天狼。
赠同庚叟
作者：屈大均
朝代：清
体裁：七言律诗

阴阴蕉荔两村连，乡里衣冠爱汝贤。与我同生光庙后，无人独在上皇前。陶公亲戚多情话，白傅耆英少昔年。难老不妨耽饮酒，相过时醉绥桃边。
赠吕化州
作者：屈大均
朝代：清

复阐先公道，为邦孝友馀。世为臣子鹄，人读使君书。德感金芝草，恩随白鹿车。我怀阴雨好，欲向化州居。太傅忠诚在，平生一孝经。先朝安社稷，后裔重朝廷。为政劳州牧，书名冠御屏。拂衣归莫早，公辅待仪型。尚书谁特笔，忠冠烈皇朝。我有春秋志，公为列传标。削心遗令子，披发逐神尧。讨贼文章在，书生未寂寥。经年苦行役，事向石龙回。为有微言在，频趋太守来。三川家学大，两世道宗开。往日芝泉院，还期辟草莱。
赠吕化州·其一
作者：屈大均
朝代：清
体裁：五言律诗

复阐先公道，为邦孝友馀。世为臣子鹄，人读使君书。德感金芝草，恩随白鹿车。我怀阴雨好，欲向化州居。
赠吕化州·其三
作者：屈大均
朝代：清
体裁：五言律诗

尚书谁特笔，忠冠烈皇朝。我有春秋志，公为列传标。削心遗令子，披发逐神尧。讨贼文章在，书生未寂寥。
赠吕化州·其二
作者：屈大均
朝代：清
体裁：五言律诗

太傅忠诚在，平生一孝经。先朝安社稷，后裔重朝廷。为政劳州牧，书名冠御屏。拂衣归莫早，公辅待仪型。
赠吕化州·其四
作者：屈大均
朝代：清
体裁：五言律诗

经年苦行役，事向石龙回。为有微言在，频趋太守来。三川家学大，两世道宗开。往日芝泉院，还期辟草莱。
赠吴使君
作者：屈大均
朝代：清

嗟子横江客，东西别二梁。风沙才朔漠，瘴疠又南荒。四十犹州郡，平生只老庄。无人论将相，阙下望冯唐。博望通筇竹，相如起锦城。三京推雅颂，万里建功名。好色离骚似，求仙大药成。奇怀真旷世，谁可话生平。复治高凉郡，朱幡照上游。一身兼四岳，千里帅诸侯。鉴水烟波晓，云炉紫翠秋。晨昏事尊老，春草色油油。贾父来何晚，仁声满海康。所餐惟薏苡，勿剪是桄榔。白鹿行春色，青莺返夜光。愧非徐孺子，下榻在君旁。千载无词赋，吾师一阮公。今君咏怀作，亦与寓言同。一代推名饮，诸贤挹素风。以予狂简者，邀入竹林中。行行射麋鹿，处处市珍禽。爱此白鹇好，鸣声如玉琴。持归媚小妇，兼以答知音。文采感相惜，巢君珠树林。
赠吴使君·其一
作者：屈大均
朝代：清
体裁：五言律诗

嗟子横江客，东西别二梁。风沙才朔漠，瘴疠又南荒。四十犹州郡，平生只老庄。无人论将相，阙下望冯唐。
赠吴使君·其三
作者：屈大均
朝代：清
体裁：五言律诗

复治高凉郡，朱幡照上游。一身兼四岳，千里帅诸侯。鉴水烟波晓，云炉紫翠秋。晨昏事尊老，春草色油油。
赠吴使君·其二
作者：屈大均
朝代：清
体裁：五言律诗

博望通筇竹，相如起锦城。三京推雅颂，万里建功名。好色离骚似，求仙大药成。奇怀真旷世，谁可话生平。
赠吴使君·其五
作者：屈大均
朝代：清
体裁：五言律诗

千载无词赋，吾师一阮公。今君咏怀作，亦与寓言同。一代推名饮，诸贤挹素风。以予狂简者，邀入竹林中。
赠吴使君·其六
作者：屈大均
朝代：清
体裁：五言律诗

行行射麋鹿，处处市珍禽。爱此白鹇好，鸣声如玉琴。持归媚小妇，兼以答知音。文采感相惜，巢君珠树林。
赠吴使君·其四
作者：屈大均
朝代：清
体裁：五言律诗

贾父来何晚，仁声满海康。所餐惟薏苡，勿剪是桄榔。白鹿行春色，青莺返夜光。愧非徐孺子，下榻在君旁。
赠吴吴兴
作者：屈大均
朝代：清
体裁：五言律诗

一麾江海日，宾客几人存。白首携雏凤，炎方听暮猿。词人推祭酒，故事问开元。葹草持相赠，湘累有一孙。
赠吴文学
作者：屈大均
朝代：清
体裁：五言律诗

仙禽喜在阴，有子和清音。嗟尔西瀛草，还如鸾凤吟。三城从几杖，五岭事登临。徐庾因名父，流声直至今。
赠周文学
作者：屈大均
朝代：清
体裁：古风

君如琼树方敷荣，又似玉壶冰至清。三岁珊瑚色尽赤，五年孔雀尾全成。年少周郎古所羡，况复聪明是才彦。不工顾曲但读书，文章已见云霞变。幽轩列植多名葩，美盎滋兰尽发芽。香煎水熟风微起，琴写泉声月正华。书多不用徒渔猎，至道从来少枝叶。古圣精微在六经，神明一片宜相接。
赠增城冉明府
作者：屈大均
朝代：清
体裁：七言律诗

咫尺罗浮两县分，增城烟雨博罗云。重来鲍靓三千岁，复治朱明四百君。白水化将膏泽下，桃花吹作杜兰薰。春台只在春冈曲，父老仁声处处闻。
赠墨西
作者：屈大均
朝代：清

香溪一片即端溪，采得姬人字墨西。水玉朝朝磨削笋，松烟日日染柔荑。教成小楷书难已，催作新词唱未齐。善品水岩诸甲乙，青花白叶满中闺。琉璃砚匣镇随身，墨爱君房古色新。王勃三升频饮我，青莲百首每催人。初来往往春葱破，久立时时翠黛颦。日用一螺殊未足，不曾渴笔致卿嗔。真紫羊肝产峡山，墨云蒸润火痕间。磨砻一出黄冈客，洗濯频劳白玉鬟。小字每教呵气写，大书常恐白头还。夫人笔阵卿须熟，格用簪花解玉颜。幸是真岩发墨多，纤纤莫损指纹螺。思深稍待天渊入，纸落休惊风雨过。暇即双垆焚熟结，閒须一盏养春和。如卿手爪今无几，才尽江郎奈若何。少小长斋绣佛前，前身应是散花天。毗邪一见全无病，居士相依祗为禅。每乞砚金书梵呗，时教泼墨作云烟。爪痕多在曹娥帖，红染蛮花半凤仙。居近羚羊峡口东，蛮娘琢砚是乡风。家家紫石为生计，一一青花出女红。汝亦水岩真暖玉，多愁墨沈污寒空。轻磨莫令沾濡甚，误点屏间惑乃公。布水村连墨砚沙，真岩得自女儿家。蟾蜍滴满三春露，翡翠床开六代花。弄粉沾书成垢腻，分朱点易出精华。还将剑器增飞动，草圣从今益自誇。焦墨工为五岳眉，珊瑚架畔罢书时。灵犀一点通玄早，綵凤双飞应兆迟。结子夭桃三岁好，生华古木一春宜。同声艳曲殷勤唱，素女风流是我师。
赠墨西·其一
作者：屈大均
朝代：清
体裁：七言律诗

香溪一片即端溪，采得姬人字墨西。水玉朝朝磨削笋，松烟日日染柔荑。教成小楷书难已，催作新词唱未齐。善品水岩诸甲乙，青花白叶满中闺。
赠墨西·其七
作者：屈大均
朝代：清
体裁：七言律诗

布水村连墨砚沙，真岩得自女儿家。蟾蜍滴满三春露，翡翠床开六代花。弄粉沾书成垢腻，分朱点易出精华。还将剑器增飞动，草圣从今益自誇。
赠墨西·其三
作者：屈大均
朝代：清
体裁：七言律诗

真紫羊肝产峡山，墨云蒸润火痕间。磨砻一出黄冈客，洗濯频劳白玉鬟。小字每教呵气写，大书常恐白头还。夫人笔阵卿须熟，格用簪花解玉颜。
赠墨西·其二
作者：屈大均
朝代：清
体裁：七言律诗

琉璃砚匣镇随身，墨爱君房古色新。王勃三升频饮我，青莲百首每催人。初来往往春葱破，久立时时翠黛颦。日用一螺殊未足，不曾渴笔致卿嗔。
赠墨西·其五
作者：屈大均
朝代：清
体裁：七言律诗

少小长斋绣佛前，前身应是散花天。毗邪一见全无病，居士相依祗为禅。每乞砚金书梵呗，时教泼墨作云烟。爪痕多在曹娥帖，红染蛮花半凤仙。
赠墨西·其八
作者：屈大均
朝代：清
体裁：七言律诗

焦墨工为五岳眉，珊瑚架畔罢书时。灵犀一点通玄早，綵凤双飞应兆迟。结子夭桃三岁好，生华古木一春宜。同声艳曲殷勤唱，素女风流是我师。
赠墨西·其六
作者：屈大均
朝代：清
体裁：七言律诗

居近羚羊峡口东，蛮娘琢砚是乡风。家家紫石为生计，一一青花出女红。汝亦水岩真暖玉，多愁墨沈污寒空。轻磨莫令沾濡甚，误点屏间惑乃公。
赠墨西·其四
作者：屈大均
朝代：清
体裁：七言律诗

幸是真岩发墨多，纤纤莫损指纹螺。思深稍待天渊入，纸落休惊风雨过。暇即双垆焚熟结，閒须一盏养春和。如卿手爪今无几，才尽江郎奈若何。
赠大毛子
作者：屈大均
朝代：清
体裁：古风

煌煌太华荷，玉颜照万方。昔余乘白云，攀折日翱翔。国风乐不淫，小雅哀无伤。恭承皇降衷，好色成文章。审声知清浊，听曲辨兴亡。吾子乃延陵，聪明不可当。子为清庙瑟，神人久和康。朱弦而疏越，吾其继后行。
赠姑孰杨太守
作者：屈大均
朝代：清
体裁：七言律诗

月出江天似白云，风流不见谢将军。狂歌自有仙人在，高调惟应太守闻。城外潮声牛渚合，阁边山色翠螺分。并刀莫剪玄晖练，此日金波属使君。